text:
Contrario na e rumornan falso cu ta di Covid-19 ela fayece ela fayece di un atake di curazon.
Diaranzon atardi nos a ricibi e tristo noticia cu diamars den oranan di anochi e conocido Carmelo Heyer a fayece. Un persona cu aunke e no a nace na Aruba ela stima Aruba masha. Ela bay laga nos na un edad di 87 aña. Tin hopi rumor ta circulando cu e lo a fayece di e Covid-19 virus pero esaki no ta berdad, Carmelo a fayece di un atake di curazon famia a laga nos sa. Na famia di Carmelo ta bay nos mas sincero palabranan di condolencia.


c: text/html

text:
LOKE HOBENNAN SA PUNTRA
Creacion of Evolucion?—Parti 1: Dicon Mi Por Kere den Dios?
Creacion of evolucion?
Bo ta kere cu ta Dios a crea tur cos? Si ta asina, bo no ta e unico; hopi hende (hoben y adulto) ta kere esey. Pero, otronan ta bisa cu bida y e universo a yega na existencia pa medio di evolucion, sin yudansa di un “Ser Supremo.”
Bo tabata sa? Hopi biaha tanto hende cu ta kere den evolucion como hende cu ta kere den creacion ta lihe pa bisa kico nan ta kere sin sa dicon nan ta kere esey.
Tin hende ta kere den creacion djis pasobra nan a siña esey na misa.
Hopi hende ta kere den evolucion djis pasobra nan a siña esey na scol.
E serie di articulonan aki ta bay yuda bo fortalece bo fe den creacion y hacie mas facil pa bo splica otronan pakico bo ta kere den esey. Pero prome, puntra bo mes esaki:
Ki motibo mi tin pa kere den Dios?
Dicon e pregunta ey ta importante? Pasobra Bijbel ta bisa cu nos mester uza nos mente, nos “capacidad di pensa.” (Romanonan 12:1) Esaki ta nifica cu nos fe den Dios no mester ta djis basa riba
emocion (Mi ta sinti cu mester tin algo mas)
influencia di otro hende (Hende rond di mi ta kere den Dios)
presion (Mi a lanta den un cas caminda mi mester a kere den Dios)
Na luga di esey, bo mes mester ta convenci cu Dios ta existi y bo mester tin bon motibo pa kere esey.
Kico ta convence abo cu Dios ta existi? E blachi di tarea “Pakico Mi Ta Kere Den Dios?” lo yuda bo haci bo fe mas fuerte. Ademas, e comentarionan di e siguiente hobennan por yuda bo.
“Ora mi scucha mi docente splica con nos curpa ta hinca den otro, mi no ta duda niun rato so cu Dios ta existi. Cada parti di nos curpa tin su propio funcion, hasta e detayenan di mas chikito. Y hopi biaha e funcionnan aki ta tuma luga sin cu nos sa. En berdad e curpa humano ta hopi fascinante!”—Teresa.
“Ora mi mira edificionan halto, barco crucero of un auto, mi ta puntra mi mes: Ken por a traha tur e cosnan aki? Por ehempel, pa traha un auto mester di hende inteligente pasobra tur e componentenan chikito tin cu funciona bon pa asina henter e auto por traha bon. Pues, si un auto mester di un diseñador, ta mas cu claro cu hende tambe mester di un diseñador.”—Richard.
“Si e hendenan di mas inteligente a tuma cientos di aña pa compronde te hasta e fraccionnan di mas chikito di universo, con un hende por pensa anto cu e universo a bin na existencia sin un mente inteligente?”—Karen.
“Mas mi a studia ciencia, menos real e idea di evolucion a bira. Por ehempel, mi a pensa tocante naturaleza y con precies tur cos ta hinca den otro y tambe mi a reflexiona riba e caracteristicanan cu ta diferencia un ser humano for di otro, manera e necesidad di sa ken nos ta, di unda nos a bin y unda nos ta bay. Evolucionistanan a purba di splica esaki cu un teoria cu ta basa riba comportacion di bestia, pero nan no a logra splica dicon ser humano ta asina diferente. Ami ta pensa cu bo mester di mas ‘fe’ pa kere den evolucion cu pa kere den un Creador.”—Anthony.
Con mi por splica otro hende mi creencianan?
Kico si bo compañeronan di scol ta haci bofon di bo pasobra bo ta kere den algo cu bo no por mira? Kico si nan ta bisa cu ciencia a “proba” cu e siñansa di evolucion ta corecto?
Pa cuminsa, bo mester ta convenci di loke bo ta kere. Bo no mester tin berguensa, y bo no mester laga nan intimida bo. (Romanonan 1:16) Pensa riba lo siguiente:
Bo no ta bo so, tin hopi hende cu ainda ta kere den Dios. Tin hopi hende inteligente y bon educa cu ta kere den Dios. Por ehempel, tin cientifico cu ta kere cu Dios ta existi.
Ora hende bisa cu nan no ta kere den Dios, loke tin bes nan kiermen ta cu nan no ta compronde Dios. En bes di busca prueba pa loke nan ta kere, nan ta haci preguntanan manera, “Si Dios ta existi, dicon e ta permiti sufrimento?” E tipo di rasonamento aki no ta defende e siñansa di evolucion, sino e ta mustra e sintimento di e persona, cu tin algo ta molesti’e.
Tur ser humano tin un “necesidad spiritual.” (Mateo 5:3) Esaki ta encera un necesidad pa kere den Dios. Pues, si un persona ta bisa cu no tin un Dios, e, y no abo, tin e responsabilidad di splica dicon e ta pensa asina.—Romanonan 1:18-20.
Ta totalmente logico pa kere den Dios. Ta un echo cu bida no por a yega na existencia riba su mes. No tin niun prueba cu ta mustra cu bida por origina di un materia cu no tin bida.
Awor, ora bo mester splica un hende pakico bo ta kere den Dios, con lo bo haci esey? Wak e siguiente ideanan.
Si un hende bisa: “Ta hende bobo so ta kere den Dios.”
Bo por bisa: “Bo no ta haya cu bo ta generalisa? Den un encuesta cu mas cu 1.600 profesor di ciencia di varios di e mihor universidadnan a haci, un tercer parti di nan a bisa cu nan no ta ateista of agnostico. * Lo bo yama e profesornan ey bobo djis pasobra nan ta kere den Dios?”
Si un hende bisa: “Si Dios ta existi, dicon tin asina tanto sufrimento den mundo?”
Bo por bisa: “Bo kiermen cu bo no ta compronde dicon Dios no ta actua? [Permiti e persona contesta] Loke a yuda ami compronde dicon Dios ta permiti tanto cos malo sosode, ta un estudio di Bijbel. Lo mi tin gana di mustra bo kico mi a siña. Kico bo ta pensa?”
E siguiente articulo den e serie aki lo trata dicon e teoria di evolucion no ta duna nos un splicacion satisfactorio pa nos existencia.
^ par. 24 Fuente: Social Science Research Council, “Religion and Spirituality Among University Scientists,” by Elaine Howard Ecklund, February 5, 2007.

robotstxt: allowed

filter: keep


text:
Oranjestad – conversando cu Sr.Glenbert Croes parlamentario pa Mep e la splica nos cu awe e la participa den un reunion di parlamento y a trata hunto cu ministro di cultura y hunto cu e commission di bandera cu a wordo institui den tempo di ex ministro Ramon Lee,y tambe combina cu e comision bow di e gobierno di Avp unda ta biba e deseo di uniforma e uso di e color di bandera corecto,cual bandera mester e respet maximo cu e colornan cu e ta wordo imprimi y traha mester wordo usa den un forma official.
Sr.Glenbert Croes ta sigi amplia e informacion aki via nos Player :


text:
Reunion Interparlamentario di Reino na Sint Maarten (IPKO)
E komishonnan fiho di Relashonnan den Reino di Eerste i Tweede Kamer for di djárason 4 di mei te ku djabièrnè 6 di mei 2022 ta partisipá na e Reunion Interparlamentario di Reino (IPKO) na Sint Maarten. Durante di IPKO, delegashon di Eerste i Tweede Kamer i parlamento di Aruba, Kòrsou i Sint Maarten ta reuní tokante temanan ku tin di aber ku e paisnan den Reino.
IPKO ta e struktura di reunion di parlamento di e paisnan den Reino i ta tuma lugá dos bia pa aña. E IPKO aki tabata planiá pa yanüari 2022, pero pa motibu di COVID19 a posponé esaki te mei 2022.
Programa IPKO
Riba agènda di IPKO tin deliberashon tokante di e proposishon di lei di Reino pa e Órgano Karibense di Reforma i Desaroyo (COHO), ku a bai pa tur e paisnan na febrüari. Tambe lo deliberá tokante di e estado di asuntunan al respekto di ehekushon di e paketenan di pais, relashon mas mihó i duradero dentro di Reino (bou di kua ta kai koperashon, sosten i asistensia, derecho humano i bon gobernashon, i ehekushon di e moshon Rosenmöller (EK 35570 IV, L) i Van Raak c.s. (TK 35099 (R2114), nr. 24) i leinan di konsenso.
Durante di e bishita di trabou ku Parlamento di Sint Maarten ta organisá den kuadro di IPKO, ta bishitá algun proyekto den kuadro di rekonstrukshon despues di e dañonan hasí na 2017 pa orkan Irma i Maria. Tambe ta pone atenshon na e sistema penitensiario di Sint Maarten. E ministerio di hustisia ta duna un presentashon tokante di e plannan di rekonstrukshon i mehorashon di e prizòn i e delegashonnan ta bishitá e prizòn na Point Blanche.
Bishitanan di trabou
Previo di IPKO e delegashon di Eerste i Tweede Kamer ta hiba un bishita di trabou na Saba i Sint Eustatius. Aki e temanan manera oportunidat pa hóben i ‘young professionals’, desaroyo ekonómiko, infrastruktura i desaroyo duradero ta pará sentral.
Komposishon di delegashon
Eerste Kamer
Paul Rosenmöller (GroenLinks) – vice-lider di delegashon; presidente komishon fiho di Relashonnan den Reino
Joop Atsma (CDA)
Toine Beukering (Fractie Nanninga)
Boris Dittrich (D66)
Peter Ester (ChristenUnie)
Tweede Kamer
Mariëlle Paul (VVD) – lider de delegashon; presidente komishon fiho di Relashonnan den Reino
Roelien Kamminga (VVD)
Jorien Wuite (D66)
Joba van den Berg (CDA)
Don Ceder (ChristenUnie)
Liane den Haan (Fractie Den Haan)


text:
Devon Hodge
ORANJESTAD (AAN)- Refree internacional Devon Hodge a comenta cu mirando e programa di muay thai extravaganza aki di dia 2 juli e ta bisa cu tur pelea lo ta hopi dificil pa e guestnan y refree debi, cu tur lo ta peleanan di nivel halto y duro.
E trabao sigur no uno facil. E anochi aki tambe lo tin un otro colega internacional pa traha hunto den e peleanan.
E refree nan di Aruba lo ta bon prepara y tambe lo ta den un seminario e dianan cu ta bin pa asina tur keda sigur pa dianan di pelea.
“Mi kier bisa tur esunnan cu ta bin wak pelea bin y apoya nos atletanan Arubiano y bin tur cu tin pa esey pasobra nos kier pa nan sinti na cas e anochi aki asina nos por duna nan loke nan mester y merece pasobra nan ta train duro pa esaki y kier sigi bay dus bin e anochi aki cu ta dia 2 juli na Sporthal na Santa Cruz.
Mi kier wak nos Arubiano para pa nos hendenan y mustra nan cu nos tey semper pa nan ora mester.
Aruba mi ta spera boso den grandi e dia aki asina mustra e aprecio pa nos atletanan Arubiano y deporte.


text:
E ex-beisbolista a haya un demanda di su ex-swa, ken ta sigura cu el a wordo afecta pa e negoshinan malo den...
Despues di a pidi man di Sue-Ann cerca su tata na december di 2017, e presion pa e compromiso mes a cuminsa. Con hacie pa keda den mi ‘line’, di ta diferente y unico. A pasa tur sorto di...
E famoso actor y cantante venezolano, Daniel Alvarado, a cay for di un trapi den su cas awe mainta sufriendo un golpi mortal na su cabes. Cu...
Edicion di FOCUS pa e luna di mei manera tur aña tin su highlight special dedica na nos Mamanan en conexion cu e celebracion di e “Dia di Mama”. Riba...
Un ciudad hopi popular pa celebra ‘destination wedding’ pa e parehanan Arubiano ta Medellin, Colombia. Aña pasa 16 di december Sonaly...
Memey di hopi alegria y felicidad, celebrando e enlace di e pareha Fernandez-Acosta na Medellin, Colombia dia 16 di december 2018, Jair Oduber a ‘pop up’ e...
Diabierna dia 21 di februari tabata un dia super feliz pa e pareha, Sue-Ann Ras & Tito Laclé, cu despues di ta...
Vanessa Bryant, casa di e fayecido Kobe Bryant, a ser demanda pa su propio mama. Sofia Urbieta ta exigi legalmente un compensacion...
Revista FOCUS pa su edicion di februari tin riba su portada Krish Mahtani y Queen-Anne ‘Queeny’ Bergen. Esaki ta un luna cu...
Revista FOCUS ta inicia 2019 cu un portada cu ta refleha Amor y Union, cu e matrimonio di Sonaly Acosta y Jerusho Fernandez. E pareha aki cu na aña 2015 tabata “Focus Best Dressed”,...


text:
Post Aruba N.V. a celebra 10 aña di servicio di Danilo Dijkhoff y Noraima Willems den compania di famia y coleganan.
Danilo a cuminsa traha dia 14 di april 2009 y ta eherce e funcion di besteller. Danilo ta un trahado trankil, hopi respetuoso y cu bon caracter. Danilo su trabou no ta facil, e tin cu core tur dia bou di e solo cayente y cu tur e cachonan los riba caya. Lamentablemente Danilo tambe a yega di bira victima di un cacho cu a morde durante cu e tabata eherce su trabou. Asina mes, Danilo ta un besteller cu tur biaha ta drenta trabou cu su baki di carta bashi, pues semper e sa di cumpli cu su trabou.
Noraima a cuminsa traha na Post Aruba dia 14 di april 2009 como Loket Medewerkster y actualmente tin e funcion di Internationale Zaken Post. Noraima ta hopi aprecia entre su coleganan, pues apart cu e ta traha duro y semper sa di coopera cu otronan den trabou, e ta un persona cu hopi di su coleganan ta acerca pa pidi conseho. Noraima semper tin un mentalidad positivo y sa di conseha y motiva esunnan rond di dje.
Post Aruba N.V. ta contento y hopi gradecido cu e 10 añanan di servicio di Danilo y Noraima y ta desea cada uno hopi exito den futuro.
Pa informacion riba servicionan di Post Aruba N.V., bishita e website www.postaruba.com of check nan paginanan riba Facebook, cu ta Post Aruba NV y Aruba Stamps.


text:
KRALENDIJK- E Union pa Konsumidó, Unkobon, ta defende su mes kontra di atakenan ku e organisashon ta kalifiká komo inhustu. Resientemente, durante un presentashon den Konseho Insular, Tienda pa Konsumidó, ku ta wòrdu subsidiá dor di gobièrnu, a tilda Unkobon di ta dirigí primeramente riba stranhero riba e isla, i ku nan lo ta ménos koperativo.
“For di lantamentu di Unkobon na 2012, Unkobon a traha huntu ku Fundashon Tienda pa Konsumidó Boneiru na e interes di tur konsumidó. Algun logro den koperashon ku Fundashon Tienda pa Konsumidó i OLB tabata den 2014 unda ku den palabrashon ku e organisashon di supermerkadonan a realisá e proyekto Bon Kompra. Den luna di ougustus 2018 a inisiá ku e proyekto Komparashon di Preis.
E Komparashon di Preis tabata un inisiativa di e ministerio EZK. E proyekto aki a keda realisá ku koperashon di: EZK, RCN, Unkobon i Fundashon Tienda pa Konsumidó. E proyekto aki a keda finansiá pa EZK.
Ewald Abdul
Unkobon ta mustra riba e echo sinembargo, ku for di dia ku Ewald Abdul no tabata presidente mas na Tienda pa Konsumidó, e koperashon a bira difisil. Segun Unkbon nan a hasi vários intento pa sinta na mesa ku Tienda pa Konsumidó, pero esaki nunka no a materialisá.
‘’Pesei nos a disidí pa laga inisativa na Tienda pa Konsumidó numa, pero nunka mas no a tende di nan”, asina Unkobon ta skibi riba entre otro su página di Facebook.


text:
Aruba
Jeandrick Oduber a bolbe causa destruccion na cas di su ex
E mucha homber “bon mucha” Jeandrick Oduber a yega cas di su ex mainta pasa di 8:00. Segun e tata Otmar Oduber ta un bon mucha su yiu ta. Diadomingo mainta el a yega den un Cherokee cora na e adres Laurens Costerstraat 53. E ex no kier a habri porta p’e. El a cuminsa destrui varios bentana di e cas pa asina purba drenta. A yama polis mesora pasobra su intencion no tabata bon. Polis a scucha cla cla con bentana tabata kibra segun e yamada di auxilio tabata andando. Varios unidad di polis a bay na e cas. Ora cu nan a yega, Jeandrick Oduber, manera un cobarde a huy caba den e Cherokee. Un unidad a keda na e cas mientras cu otro dos unidad a bay Pavia 123 pa busca drechi di Jeandrick Oduber y e Cherokee cora cu el a huy for di e sitio. E ex-pareha a haci un denuncia oficial mesun momento. Por spera detencion di Jeandrick Oduber atrobe cualkier momento. E departamento tecnico di polis a presenta pa asina tuma evidencia di tur e daño cu Jeandrick Oduber a comete. No ta prome biaha cu Jeandrick Oduber ta comete algo asina. Hasta contra mesun pareha aki el a yega di agredi dilanti e yiunan di e pareha. Esey ta nifica cu e storia di Otmar Oduber cu Jeandrick su yiu ta “hopi bon mucha”, no ta cuadra.


text:
KRALENDIJK — Relashoná ku bishita di sekretario di estado Tamara van Ark na Boneiru el a papia ku prensa na final di e bishita di trabou. Diputado Nina den Heyer tambe a dirigí palabra e atardi huntu ku sekretario di estado van Ark. Diputado a menshoná ku nan a bai na ‘Plenchi di Trabou’ pa esnan ku a pèrdè trabou i mester di yudansa. Tambe a bishita ‘Sentro Pre Eskolar Hardin Tia Sus’ pa tuma nota kon e lugá ta funshoná i a papia ku diferente persona. Tambe a papia di e situashon di pobresa, i nos tur ta konsiente ku tin trabou pa hasi pa mehorashon. Awor ta tempu pa akshon i no mas kos riba papel,”diputado den Heyer a menshoná.
Diputado den Heyer a kontesta algun pregunta, entre nan ku e ta hopi kontentu ku e gabinete aktual ta pone skouder bou di e asuntu di salario mínimo. “E montante ku a stipulá awor ta hopi abou, i tur grupo ta di akuerdo pa bai atendé esaki pa tur isla di Hulanda Karibense. E grupo di hende di edat, nos a bai na algun kas i wak kiko i kon nos por pone kosnan na lugá, pa mehorá e situashon. Tin bia e hende tin bèrgwensa òf no tin konosementu di sierto kos, i no ta hasi uso di diferente posibilidat ku ya tin, “diputado den Heyer a bisa.
Seguidamente a dirigí palabra sekretario di estado Tamara van Ark. “Ta importante pa a bishita Boneiru, kaminda mi a haña un bon bista di e situashon. Tokante ‘Dialogo Sosial’ ta importante ku a lant’é. Nos a papia ku hopi hende, ku ta deseá pa yuda pa drecha situashon na Boneiru, spesialmente relashoná ku pobresa. Meta ta pa hasi bida di e boneriano mihó. Sosial mínimo ta un punto importante pa nos bai atendé, kon pa tresé den balansa pa e entrada ta sufisiente pa e hende por biba bon. Mes kos e preis di loke nan tin ku kumpra por ta abou. Akohida pa mucha ta bai atendé esaki pa e ta mihó regla. Nos a duna atenshon na hendenan ku kisas tabata den prison, i ta den libertat i ta difísil pa haña un trabou òf esnan ku tin un defisiensia físiko i no por traha. Mi ta sigur si nos sigui traha fuerte nos ta logra pa mehorá e situashon. Tin diferente punto ku ta rekerí atenshon, sinembargo pa awor ta atendé pobresa i algun punto mas, i despues ta kontinuá ku otronan,”van Ark a menshoná. El a bisa ku nan ta perkurá pa 2020 e parti di akohida pa mucha ta mihó reglá.


text:
EVENTO DI UN ESTUDIO I KARERA NOBO
Evento di un estudio i un karera nobo
KRALENDIJK – Riba 7 di novèmber lo tuma lugá un Study & Career Event nobo ku ta dirigí riba reforsá e eskoho di estudio. Entre 9or di mainta pa 1or di mèrdia lo pone atenshon riba klasnan avansá manera VMBO, MAVO, HAVO, VWO i MBO. E dia di informashon aki lo no ta basá riba partimentu di foyeto òf poster so. Lo bai tin demostrashon tambe di e eskohonan ku ta bai tin. Studiantenan por skohe pa e kursonan tambe. E kursonan lo tin temanan variá manera ” Buskando skolnan na Merka” pa Flagler College na Florida. Tambe pa Hospitality pa Bonaire Hotel and Toutism Association (Bonhata). E evento aki lo tuma lugá entre 5or pa 7or di atardi. Studiantenan por bolbe bèk ku nan mayornan pa tuma mas informashon. Pa mas informashon di e evento aki por tuma kontakto ku Rosemarijn de Jong na number di telefon 7019797 òf via email studyfairbonaire@gmail.com


text:
Aruba One Happy Island Lions Club Drive-thru Donation Drop Off #2
ORANJESTAD – Siman pasa a tuma luga e prome Drive Thru Donation Drop Off organisa pa Aruba One Happy Island Lions Club cual a resulta un exito grandi. For di tempran comunidad a responde y a haci donacion di paña pa baby, mucha y adulto. Ademas a ricibi como donacion coy hunga y productonan higienico. Un biaha mas hopi danki na comunidad, prensa y tur esnan cu a coopera y contribui pa haci e evento aki un realidad y exitoso. Diasabra 3 di October e Leonnan contento lo tey un biaha mas na Plaza Betico Croes A peticion di comunidad Aruba One Happy Island Lions Club lo tey bek diasabra awo 3 di october na Plaza Betico Croes Rumbastraat pa Drive Thru Donation Drop Off #2. For di 1’or di merdia pa 5 ‘or y mey di atardi, miembro y boluntarionan di Aruba One Happy Island Lions Club lo tey un biaha mas pa ricibi e donacionnan di comunidad. Ta ricibi donacion di paña, coy hunga, producto higienico y tambe comestibel (cuminda den bleki) y cuminda seco. Tur esaki ta bon bini pa asina por entrega esakinan na famianan den necesidad urgente. Productonan cu por haci donacion Paña pa baby, mucha y adulto, serbete, paña pa cama, slopi, keds, sapato, coy hunga. Productonan higienico personal manera e.o. pasta di djente, skeiro di djente, habon, shampoo, handsanitizer, toilet paper, wipes, pampers y tambe comestibel y cuminda seco. Tur esakinan empaketa of den bleki of boter. Tur donacion den bon condicion ta wordo ricibi y ta yuda un famia den necesidad. Benta di Tapaboca certifica y super comodo den size Kids, S, M, L y XL E diasabra aki un biaha mas lo tin na benta di tapaboca di Aruba One Happy Lions Club pa asina recauda fondo pa e club por sigui organisa actividadnan di servicio pa comunidad. E tapaboca di bon calidad, certifica internacionalmente, cu filter y super comodo a wordo bon ricibi pa comunidad. Cu esaki bo por comunica y hala rosea comodamente. Esaki ta disponibel den tur size pa mucha, hoben y adulto. Ta tumabo menos cu 5 minuut y no mester baha for di auto Yega den Rumbstraat, habri e baul di bo auto y e famia di Aruba One Happy Island Lions Club cu tapaboca bisti tey pa ricibi bo donacion. Pa tur seguridad no mester baha for di auto. Aruba ban yuda Aruba One Happy Island Lions Club sigui yuda esnan den comunidad cu ta den necesidad.


text:
Kralendijk – Dutch Caribbean Nature Alliance (DCNA) lo organisá i guia un seshon ku enfoke riba suprayá e nesesidat di oumentá sosten na aktividat di konservashon na Karibe Hulandes durante e Kongreso Mundial di Konservashon di IUCN (Union Internashonal di Konservashon di Naturalesa) otro siman.
E IUCN World Conservation Congress, ku ta organisá kada kuater aña ta trese diferente mil lider i agente di desishon di gobièrnu, organisashonnan sivil, pueblonan indígena, komersio i akadémikonan huntu, ku e meta di konservashon di medio ambiente i di hasi uso di e solushonnan ku naturalesa ta ofresé pa retonan global.
Pa medio di su miembresia di tantu IUCN Hulanda i e Komitiva Karibense di IUCN, DCNA ta bai enfatisá ku, apesar ku e region di Karibe Hulandes ta e foko di biodiversidat den Reino Hulandes, pa e region di Karibe Hulandes tin masha tiki atenshon pa preservashon i konservashon di naturalesa, partikularmente ora ku ta toka e impaktonan di kambio di klima ku ta na kaminda.
“Nos ta apresiá e oportunidat pa presentá Karibe Hulandes na e Kongreso Mundial di Konservashon, un di e enkuentronan mas grandi riba kalènder global. Apesar ku nos tin seis organisashon di maneho di parke na Karibe Hulandes ku ta presta trabou ekselente, no ta pone énfasis frekuentemente riba e trabou akí. Un otro área ku tambe nos ta focus ariba, ta pa pone énfasis riba e impaktonan ku kambio di klima tin riba nos islanan, ku ta na frente di e krísis di klima i mester tin mas ku e gobièrnunan ta hasi tantu denter komo pafó di e region, pa loke ta trata hasi e islanan mas refleksivo pa e impaktonan di un klima ku ta kambiando,” ta komentario di Tadzio Bervoets, direktor di Dutch Caribbean Nature Alliance.
E Kongreso tin komo meta kon pa mehorá nos manera di manehá nos medio ambiente pa desaroyo humano, sosial i ekonómiko, pero esaki no ta algu ku nos organisashonnan di konservashon so por logra. E Kongreso di IUCN ta e lugá pa pone diferensianan un banda i traha huntu pa krea un bon gobernashon di medio ambiente, ku embolbimentu di tur gremio di sosiedat pa kompartí tantu e responsabilidatnan i e benefisionan di konservashon. Na e seshon spesial spesial di Karibe Hulandes ku DCNA ta organisá, Patronisadó i miembro honorario di Dutch Caribbean Nature Alliance Gobernadó Holiday di Sint Maarten i tambe Gezaghèber sr. Edison Rijna tambe lo presentá nan opservashonnan.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Kralendijk- Den un karta fuerte ku un avalancha di pregunta konsehal Daisy Coffie ta duna su reakshon riba e kontesta ku el a haña di gezaghèber relashoná ku su karta tokante e problemátika di BOPEC i riba e desishon di gobièrnu di Boneiru pa duna fiansa na e kurátòr di BOPEC.
Den su karta Coffie ta trese e siguiente pregunta- i remarkenan dilanti. Na promé lugá Coffie ke sa riba kua maneho ta basa e echo ku gobièrnu ta pone sèn disponibel pa kubri gastunan operashonal di e kompania ku a bai fayit?
Coffie ta puntra si ku esaki no ta krea presedente pa loke ta trata otro kompanianan Tambe e miembro independiente ta nota ku ta parse ku tin violashon di algun prinsipio di bon gobernashon, manera e prinsipio di siguridat hurídiko, prohibishon di arbitrariedat i e prinsipio di igualdat.
Motivashon
E motivashon di gobièrnu ku ta trata aki di riesgonan di siguridat relashoná ku medio ambiente, hende i naturalesa i posibel sabotahe no ta kita nada for di esaki. Tambe Daisy Coffie ta skirbi ku no ta kompletamente kla kon Inspekshon di Ambiente di Biba i Transporte (ILT) por deklará ku tin kestion di un situashon insigur – defakto sin indiká ta di kiko e insiguridat ei ta konsistí -, miéntras ku e mesun ILT ei a laga pòmp tur produkto di zeta for di e tankinan ku nan a kùr af pa tankinan ku nan a kùr bon.
“Ta inkomprendibel ku Kolegio Ehekutivo ta konformá su mes ku esei i ta pone sèn disponibel tambe. Esaki pasobra hasta si lo tin kestion di un situashon insigur, e ora ei ainda esei no ta responsabilidat di gobièrnu di Boneiru sino di Gezaghèber i eventualmente Hulanda c.q. ILT”, asina Coffie ta skibi den su karta.
Coffie ta konklui un biaha mas ku salbaguardiá siguridat di kompanianan priva no ta tarea di gobièrnu.


text:
KRALENDIJK- Departamentu di Salubridat Públiko ta considerando e uso di asina yamá ‘self-test’na skolnan pa yuda frena e ola di kontagio. Esaki dòkter Loes Jaspers a konfirmá riba pregunta di AworBonaire.
Según e dòkter tin debentaha tambe, mará na e tipo di tèstnan aki. “Pa di promé nos sa k unan ta ménos konfiabel ku otro tipo di tèst. Na di dos lugá tin e riesgo ku hende ku ta tèst positivo ora nan tèst nan mes, lo no raportá mas na Salubridat Públiko”. Según Jaspers, si esaki pasa e departamentu tin ménos informashon di fuente di kontagio i otro informashon. Esaki no ta algu positivo.
Sin embargo, tòg ta evaluando si uso di e self-test nan aki por hunga un ròl frena e kantidat grand di mucha ku ta kontagiá na skol, i hiba e virus kas inkonsientemente.


text: Oranjestad, 5 di Mei, 2021, DVG su Mobile Team a cuminsa duna charla informativo den sector hotelero pa empleadonan cu ainda falta pa vacuna of cu tin algun duda. Durante dos dia trahadornan di Hilton Aruba Caribbean Hotel a haya informacion di Mobile Team di DVG. E empleadonan tabata tin e oportunidad di haci pregunta riba tur nan dudanan y tambe por a registra pa vacuna. Dr. Wilmer Salazar a duna promer un charla cortico di e situacion mundial y local di e pandemia y alaves a duna informacion detaya di e vacuna cu Aruba ta brinda; esta di Pfizer Biontech. Despues di e charla empleadonan por a haci preguntanan mas personal tambe na Dr. Salazar. E trahadornan a keda sumamente contento y esnan cu a tuma nan decision pa vacuna por a registra di biaha serca representante di DVG presente. Hotel y Companianan cu ta interesa pa e charla informativo aki di DVG su Mobile Team por tuma contacto na email roxanne.vandinter@dvg.aw. Nan lo ser asisti pa planea nan evento segun nan situacion y orario adecuado pa e trahadornan.


text:
WILLEMSTAD – Tres hungadó di e ekipo di Centro Dominguito a keda detené na aeropuerto Hato. Esaki na momento ku nan tabata bai aborda avion pa biaha ku e ekipo pa Puerto Rico. Centro Dominguito tin un kompromiso na Puerto Rico kaminda nan lo partisipá den e CFU Club Championship Cup ku ta kuminsá awe 19 di mart te ku 26 di mart próksimo.
Dos di e hungadó nan ku a keda detené ta en konekshon ku un kaso di tiroteo ku morto ku a tuma lugá na Saliña riba djárason 5 di Mart 2014. Kontinuando ku e investigashon den e kaso aki reshèrshi a detené dos hòmber sospechoso na Aeropuerto Hato na momento ku nan tabata prepará pa bai chèk in pa despues abòrda avion. E sospechosonan ta: D.C.N. nasé na Kòrsou, 34 aña di edat i L.H. nasé na Kòrsou, 26 aña di edat
E otro hungadó di e ekipo ku a keda detené ta e sospechoso S.F.B. nasé na Kòrsou, 33 aña di edat. E persona aki a keda detené pa malversashon relashoná ku trabou. E malversashon aki a tuma lugá den 2013 durante un periodo basta largu te ku òktober.
Tur tres e sospechosonan aki a keda presentá dilanti di un Fiskal ousiliar ku a ordená su enkarselamentu pa mas investigashon.
Biniendo bek riba e CFU Club Championship Cup, e ekipo di Centro Dominguito lo ta den Grupo 1 i lo hunga su partido nan na Bayamon, Puerto Rico. Segun informashonnan di Caribbean Football Union (CFU), Centro Dominguito ta hunga nan promé partido dia 21 di mart kontra Unite Saint Rosienne di Guadeloupe, 5’or di atardi. Riba 23 di mart, Dominguito lo enfrentá e ekipo di kas ku ta Bayamon FC, 6:30 di atardi. Por ultimo, Centro Dominguito ta hunga dia 25 di mart kontra Bodden Town FC, 5’or di atardi.
E ganadó nan di kada grupo ta pasa pa e buèlta final, ku lo tuma lugá entre 16 i 21 di april próksimo. E lokalidat pa e buèlta final no a keda anunsiá ainda.


text:
Oranjestad-
Dia 6 di april ta dia Mundial di Actividad Fisico. E tema di e aña aki ta ‘Physical Activity: A Golden Goal for Health’, ‘Actividad Fisico: E Gol di Oro pa Salud’. Mundialmente e dia aki ta wordo celebra entre e fecha di 1 di april pa 31 di mei. Ta organisa diferente actividad y evenemento durante di e periodo aki. Algun ehempel ta caminata, seminario, conferencia di prensa y anochinan deportivo.
Meta di e dia aki ta pa:
1. Motiva tur hende pa ta mas activo den nan ora liber, den transporte y na trabou.
2. Duna e informacion na comunidad, na cas, na scol y na trabou.
3. Crea e ‘link’ entre actividad fisico y menos uzo di tabaco, alimentacion saludabel, menos violencia, menos stress, menos isolacion social et cetera.
Dia 7 di april ta dia mundial di Salud. Den e cuadra aki tambe IBiSA kier a pone enfacis riba e link directo entre actividad fisico y salud.
IBiSA tin diferente actividad den cuadra di Luna di April, Luna di Movecion:
• Yamada na tur scol primario y secundario pa dedica atencion na importancia di actividad fisico den forma di por ehempel ‘ochtendgymnastiek’ di 7.45 – 8.00 am, of actividadnan den klas durante e siman di dia 7 di april of durante henter e luna di april.
• Yamanda na tur gym of scolnan di deporte pa organisa algo special e luna aki pa motiva esunnan cu ta desea di join un gym haya un empuhe extra pa haci esaki. Algun ehempel ta organisa un ’open dag’, ‘free day pass’, duna descuento e luna aki pa clientenan nobo et cetera.
• Dia 6 di april ta duna inicio na e luna di movecion pa medio di un actividad riba linear park cuminsando for di 7’or y cual ta dura te cu 10’or di mainta. Nos enfoke e dia aki ta bay ta un dia di actividad hunto cu famia. Nos tin diferente premio pa mucha cu participa. Algun actividad ta:
• Weganan pa mucha y famia cu premio;
• Bus di Salud tey presente pa haci screening di salud;
• Sportsmassage gratis;
• PriceSmart tey cu informacion y un trampoline pa e muchanan haci uso gratis di dje;
• Footfit ta presente pa malcria e pianan y duna informacion di sapato adecua;
• Oportunidad pa haci test cu un acelerometer;
• Fitness test;
• Demostracion di Smoovey y Capoeira.
• Desde dialuna 7 di april te cu fin di april IBiSA ta ofrese na tur empresa interesa, un instructor di deporte pa duna 30 minut di actividad fisico na pia di trabou. Por yama IBiSA na 582-4987 pa reserva lugar pa bo empresa.
• Dia 10 di april e Bus di Salud ta staciona for di 1’or di merdia pa 8’or di anochi na San Nicolas Sport Center.
• Dia 11 di april e Bus di Salud ta staciona riba parkeerplaats di Compleho Deportivo Guillermo Prospero Trinidad di 1’or di merdia pa 8’or di anochi.
• Diasabra dia 12 di april tin diferente actividad deportivo na San Nicolas Sport Center cuminsando for di 5:30 di atardi pa 7:30 di anochi caminda un y tur ta bon bini.
• IBiSA ta presente pa organisa diferente weganan riba beach durante vacacion escolar di pasco grandi na e beachnan di Arashi dia 22 di april y dia 24 di april na Baby Beach. Horario ta di 5’or di atardi pa 7’or di anochi.
• E Luna di April, Luna di Movecion ta wordo clausura cu un bataya di bowling entre e sector salud. Ken lo ta e mihor? AZV, SVB, Ministerio di Salubridad y Deporte, Departamento di Salubridad Publico, Horacio Oduber Hospitaal, ImSan ta bataya pa hiba e titulo maximo den bowling den e sector salud di Aruba. Keda pendiente pa invitacion y inscripcion.
IBiSA ta invita un y tur pa cuminsa participa na nos eventonan den luna di april y asina (cuminsa) haci actividad fisico pa mantencion y mehoracion di salud.
Tambe nos ta invita un y tur pa participa na e caminata ‘Actividad Fisico: E Gol di Oro pa Salud’ cu ta tuma lugar dia 6 di april cuminsando pa 7’or di mainta riba linear Park. Inscripcion ta Awg. 5,- y ta dura henter e siman aki na oficina di IBiSA.


text:
Personanan ku no a haña un ‘aanslag Onroerendezaakbelasting’ mester entregá un deklarashon na Inspekshon di Impuesto promé ku 1 mart 2020
Willemstad – Minister di Finansa ke kòrda tur hende ku e ‘Landsverordening onroerendzaakbelasting 2014’ (OZB) a kambia entrante di 1 sèptèmber 2019. Nos ta referí na P.B. 2019, nr. 55.
Meta di e anunsio aki ta pa informá doñonan di i otro personanan outorisá pa propiedat inmóbil na tempu en bista di e but inkorporá den e landsverordening, pa asina nan por tuma e akshon korekto promé ku 1 mart 2020.
Personanan, ku ta doño di un propiedat inmóbil na Kòrsou òf pa motibu di propiedat òf un derechi limitá (por ehèmpel usufrukto(vruchtgebruik) òf propiedat ekonómiko) por hasi uso di un propiedat inmóbil, ta suheto na OZB. Bo mester paga e OZB si bo a haña un papel di belasten. No den tur kaso Inspekshon di Impuesto tin e informashon korekto pa manda un aanslag na e persona konserní. Pa e motibu ei a inkluí den ‘Landsverordening OZB 2014’ ku personanan ku no a risibí un aanslag pa OZB mester hasi deklarashon na Inspekshon di Impuesto. Por distinguí dos situashon diferente:
• Un akshon pa un solo biaha den kual kontribuyentenan mester hasi deklarashon na Inspectie der Belastingen si den e 5 añanan ku a pasa nan no a haña un aanslag pa OZB. Si den añanan 2014-2018 bo no a haña un aanslag, bo mester hasi deklarashon di esaki na Inspekshon di Impuesto, promé ku 1 mart 2020.
• Un obligashon anual pa e kontribuyente indiká ku den e aña anterior e no a risibí un aanslag. Por ehèmpel, esaki por nifiká ku si den 2019 e kontribuyente no a risibí un aanslag pa 2018 e mester hasi deklarashon di esaki na Inspekshon di Impuesto.
Bo por hasi deklarashon na Inspectie der Belasting pa medio di un karta dirigí na Inspekshon di Impuesto, sekshon OZB. Den e karta bo mester menshoná bo nòmber, adrès, number di Crib, e fecha den kual bo a optené e propiedat inmóbil i bo mester indiká e balor di e propiedat inmóbil. Bo por entregá e karta na World Trade Center Curacao, Piscaderaweg òf bo por mail e karta na onroerendezaakbelasting@gobiernu.cw.
Personanan, ku no ta kumplí ku e obligashon di deklarashon, lo haña un but di 100% di e montante ku nan ta debe.


text:
ORANJESTAD - Comision Condecoracion Real Aruba (Comision) ta informa e pueblo di Aruba cu mescos cu den añanan anterior na aña 2019 atrobe, na ocasion di celebracion di Aña di Rey na april 2019, lo tin e posibilidad di haci proposicionnan pa personanan ricibi un Condecoracion Real.
Pa un persona por wordo considera pa haya un condecoracion real mester tene cuenta cu e echo cu e accento ta cay riba prestacionnan particular pa y den comunidad. Tanto riba tereno boluntario, pues trabounan pa cual e persona no a/ta ricibi salario y pa prestacionnan particular cu un persona a haci contra pago, pues den su trabou, si nan ta di un caliber y nivel di e halto ey cu nan tabata di balor excepcional pa desaroyo di Aruba y nan ta surpasa locual normalmente ta wordo spera di su trabou.
Condecoracionnan real ta wordo trata na Hulanda door di e organo cu ta carga e nomber di “Nederlandse Kapittel voor de Civiele Orden”.
Tur persona of instancia cu conoce un persona cu na su opinion ta merecedor di un condecoracion real por entrega un proposicion. E entrega di un proposicion pa un condecoracion real mester wordo haci pa medio di Decoratiecommissie Aruba y mester wordo entrega den un envelop cera na Bureau di Minister Presidente di Aruba (Bureau Minister van Algemene Zaken), na atencion di Decoratiecommissie Aruba, Bestuurskantoor, L.G. Smith Boulevard 76, Oranjestad, Aruba.
Semper un peticion mester wordo manda hopi luna adelanta, casi un aña adelanta, pa por keda cla cu tur tramite na Aruba y na Hulanda. E aña aki e ultimo dia pa entrega un proposicion pa un condecoracion real pa aña 2019 ta diabierna 10 di augustus 2018.
Pa haci e proposicion aki mester haci uzo di DOS FORMULARIO SPECIAL. E formularionan aki ta obtenibel entrante 24 di mei 2018 na balie abou na entrada na Bestuurskantoor na Playa of cerca e miembronan di Decoratiecommissie Aruba. Ademas di esaki e formularionan ta obtenibel tambe via emailadres: This email address is being protected from spambots. You need JavaScript enabled to view it.
E formularionan aki mester wordo yena completo y detayadamente y mester wordo firma door di e persona(nan) of e instancia cu ta haci e proposicion (“voorsteller”).
E motivacion di e peticion ta di crucial importancia.
Pa evalua e meritonan di un persona cu ta wordo proponi pa un condecoracion real ta di sumo importancia pa duna tur informacion pidi riba e formularionan y pa menciona tur dato y informacion cu por duna realse na e trabou(nan)/actividad(nan) desplega door di e persona en cuestion. Comision Condecoracion Real Aruba ta haci un apelacion pa sea asina bon di pone hopi atencion na esaki.
Por fabor tuma nota cu proposicionnan incompleto of cu a drenta laat lamentabelmente no por wordo trata. E “Nederlandse Kapittel voor de Civiele Orden” ta trata solamente e proposicionnan completo y cu a drenta na tempo.
“Nederlandse Kapittel voor de Civiele Orden” cu ta e organo cu ta duna e conseho definitivo pa cu e condecoraconnan real, ta hopi estricto. Por ehempel den caso cu un persona tin tremendo logronan pa comunidad, pero e tin por ehempel boetnan, un persona asina lamentabelmente, no ta bin na remarca pa un condecoracion real durante cierto periodo. Por ehempel pa un boet durante un aña y dependiendo di e cantidad di boet durante mas aña.
Ta deseo di Comision pa mira hopi persona den nos comunidad ricibi un condecoracion real na 2019, ta p’esey un peticion na un y tur, pa haci un esfuerso pa esaki bira realidad y nos por honra nos hendenan balioso. Comision Condecoracion Real Aruba ta spera cu pa Aña di Rey 2019 tambe comunidad lo reacciona cu hopi entusiasmo pa reconoce esnan cu ta haci trabou importante pa y den nos comunidad.
Den caso cu tin cualkier pregunta of pa mas informacion por tuma contacto cu e siguiente miembronan di Comision Condecoracion Real Aruba: sra. F. Perez-Lopez, tel 5838425, sra. F. Croes-Rodriguez tel 5821790, sra. N. Anthony cel 5931921 y sr. V. Frank, tel 5874979 y cel 7407071, of via email: This email address is being protected from spambots. You need JavaScript enabled to view it..


text:
Na 1588, un muhé ingles hóben (shete luna embarasá) tabata wak riba laman, i loke el a mira, e Armada Spañó, ku 130 barku fuertemente armá planiando pa invadí e isla, a spant’é asina tantu ku el a duna lus prematuro, e partera siendo miedu.
Miedu, de echo, tabata un imágen apto pa su yu, Thomas Hobbes, ku a bira un di e teorétikonan polítiko di mas grandi di Oropa. Bibando na un momentu ora Inglatera a ser ruiná pa gueranan sivil i violensia religioso sinfin, Hobbes a skirbi ku humanidat, sin un gobièrnu fuerte i ku ta inkluí tur kos, tabata eksistí den un estado di miedu perpetuo, miedu di instabilidat, miedu di konkista, i, mas ku tur kos, miedu di morto. Hende tabata biba den loke el a yama “e guera di tur kontra tur” i ku a ménos ku algu radikal a ser hasí, bida humano lo tabata, el a spièrta, nada sino “solitario, pober, repugnante, brutu, i kòrtiku”.
Kiko tabata e solushon? Hobbes a bisa ku tabatin solamente unu: e hendenan mester a pone nan mes bou di un solo poder ku lo a redusí tur nan boluntat na un solo boluntat i ku lo a ehersé kompleto outoridat riba nan. E poder akí, e soberano akí, sea ta un solo hende òf un grupo di hende, maske e tabata ehersé apsoluto hegemonia riba e nashon, lo a terminá e kondishonnan teribel ku tabata hasi nan bida asina temeroso i instabil. Den otro palabra, a kambio di tur nan derechinan, e hendenan tabata haña pas i seguridat en kambio. E transferensia di poder akí, di e hendenan na esun soberano, ta loke Hobbes a yama e “pakto”.
E idea di pakto, sinembargo, no a originá ku Hobbes. Al kontrario, míles di aña promé, Dios a hasi un pakto ku Israel, un pakto ku su raisnan, de echo, tabata bai bèk asta mas leu den tempu. Kontrali na e pakto di Hobbes, kua a ser inisiá i plamá pa e hendenan, e pakto akí a ser inisiá i plamá pa e berdadero Soberano, e Kreador di shelu i tera. Tambe, aunke e pakto di Hobbes a ser motivá solamente pa miedu, e pakto di Dios ta ser motivá pa amor, Su amor pa e rasa kaí, un amor ku a hib’E te na e Krus.
Asina, pa motibu di loke Kristu a hasi pa nos, nos ta stima Dios bèk, i meskos ku den e pakto Hobesiano, kaminda e suhetonan mester a someté na esun soberano, nos ta someté, tambe, nos kamindanan pekaminoso, nos miedunan, nos noshonnan trosé di loke ta korekto i robes. Nos ta hasi esaki, no pa gana algu a kambio pero pasobra ya nos a ser duná lo mihó ku e Soberano por duna, Hesu-Kristu i e redenshon haña solamente den djE.
Kon e ta funshoná? E ta mes simpel ku un interkambio: Kristu ta tuma nos pikánan i ta duna nos Su hustisia pa asina, pa medio di djE, nos ta ser kontá komo hustu manera Dios Mes. Di e manera akí, piká ya no ta ser atribuí na nos; e no tin ku tene nos separá dor di djE mas. Asesino-, adúltero-, intolerante-, gañadó-, ladronnan, i asta esnan insestuoso, tur por ser mirá komo hustu manera Dios Mes. I e regalo maravioso akí, e kontamentu di hustisia, ta bin na nan pa medio di fe, i fe so. P’esei e frase “hustifikashon pa medio di fe.
Pero e no ta kaba ei tampoko. Asesino-, adúltero-, intolerante-, gañadó-, ladronnan, i asta esnan insestuoso por, pa medio di Hesus, drenta den un relashon ku Dios, pasobra e sanger di Hesus no ta trese solamente pordon sino purifikashon, sanashon, i restourashon. Nos ta, pa medio di Kristu, nase di nobo, i a traves di e eksperensia akí Dios ta skirbi Su lei santu riba e tablanan di karni di nos kurason. Asina asesino-, adúltero-, intolerante-, gañadó-, ladronnan, i esnan insestuoso ya no ta hasi e kosnan ku nan tabatin kustumber di hasi. For di i pa medio di e lei interno akí, henter bida ta ser formá pa e kreyente. E hendenan akí ta deseá di desaroyá loke Dios ta pone denter di nan, i e deseo ei ta igualá ku e promesa di poder divino. Aki tin e esensia di loke ta nifiká pa biba den relashon di pakto ku Dios.
E trimèster akí, e ora ei, nos ta wak mas djaserka kiko ta e pakto di Dios, kiko e ta ofresé, asta kiko e ta demandá. Aunke e ta ser saká for di hopi fuente, e lèsnan ta dependé fuertemente riba trabou di defuntu Dr. Gerhard Hasel, ku su ideanan den e Palabra (kaminda e promesanan di pakto ta ser revelá) lo duna ánimo, speransa, i komprondementu pa asina nos por siña algu ku, kisas, Hobbes nunka a hasi: “No tin miedu den amor; ma amor perfekto ta tira miedu afó” (1 Juan 4:18).
Gerhard F. Hasel (PhD, Vanderbilt University) tabata Profesor di John Nevins Andrews di Teologia Bíbliko i di Tèstamènt Bieu na e SDA Theological Seminary na Andrews University. Di 1981 te 1988 el a sirbi komo e dekano di e seminario i pa 27 aña komo direktor di e programanan di ThD/PhD.


text:
ORANJESTAD – Pelican Nest Seafood Grill ta cla pa yamabo ‘Bon Bini’ y brinda su servicio culinario despues di a haci adaptacionnan necesario basa riba e protocol di higiena y salud presenta pa ATA y DVG segun e programa di Aruba Health & Happiness Code (HH-Code). E motibo tras di e
adaptacionnan aki ta pa sigura cu Pelican Nest ta cla pa e ‘normal nobo’ tumando pasonan di precaucion y higiena pero tambe percura pa e restaurant ta na un nivel cu nos bishitantenan ta spera pa cu higiena y salud.
Entrante 1 di Juni, Pelican Nest ta inicia cu su servicionan culinario abase di ‘take out y delivery’ cu variacion extenso riba menu y cu prijsnan atractivo. Brindando servicio na e pueblo di Aruba, nos lo ofrece un menu diferente pa take out y delivery como incio di e re-apertura.
Encuanto take out y delivery di cuminda, lo tin stickernan di indicacion pa asina indica unda clientenan/bishitantenan tin cu para pa warda of ricibi nan pedido. Na momento cu hasi entrega di e pedido na cada cliente, lo pidi encarecidamente si por paga cu maestro/credit card pa asina evita uzo di effectivo si ta posibel. Empleadonan di Pelican Nest lo hasi uzo di tur e productonan,
Lo tuma pasonan di precaucion estricto y normanan di higiena y salud pa asina cumpli cu e HHcode. Bishitante y clientenan por haya e menu di Pelican Nest riba nos Facebook of Instagram page – ‘Pelican Pier’, website www.pelicannestaruba.com of por tuma contacto cu nos
libremente na 586-2259 / 699-0155 pa take out, delivery, reservacion of informacion.
Na momento cu Pelican Nest habri pa e segundo fase, cual lo tuma lugar na mitar di luna di Juni, lo ofrese su menu di semper pa e bishitantenan cu ta desea di ‘dine in’ serca nos na Pelican Nest situa riba Pelican Pier. Pa clientenan/bishitantenan cu ta desea di sinta come na Pelican Nest, lo tin un host(ess) presente y flechanan di indicacion cu lo guia y indica unda mester cana pa wordo sinta na mesa pa disfruta di un bunita bista, experencia culinario y servicio. Pelican Nest a percura pa adapta na e cambionan segun e protocol di e program HH-Code teniendo na cuenta cu e distancia social di minimo 1.5 meter, percurando asina cu e mesanan ta na un distancia di 1.5 meter minimo leu for di otro. Despues cu e bishitante wordo sinta na mesa cu ayuda di e host(ess), un waiter asigna lo acerca e bishitante na mes teniendo e distancia social na cuenta pa brinda servicio necesario y di calidad pa un experiencia autentico y completo.
Pelican Nest ta y lo enfoca hopi riba labamento di man y uzo di hand sanitizer tanto di e empleadonan pero tambe di e clientenan/bishitantenan. Nos por sigura tur nos clientenan/bishitantenan, cu tur e empleadonan di Pelican Nest lo hasi uzo di tur normanan di precaucion. A percura pa Pelican Pier completo, incluyendo Pelican Nest su area di dine in y
cushina ta tuma tur pasonan necesario pa segura un mihor systema di higiena y salud pa e clientenan/bishitantenan pero tambe su empleadonan.
Staff y personal di Pelican Nest kier a gracidi pueblo di Aruba di antemano pa e apoyo brinda pa varios aña caba y alaves nos kier a invita un y tur pa bin disfruta di un experencia culinario unico y di calidad na unda cu nos staff ta hopi entusiasma y prepara pa sirbi nos clientenan/bishitantenan.
Pelican Nest Seafood Grill ta habri su portanan Dialuna, 1 di Juni
ORANJESTAD – Pelican Nest Seafood Grill ta cla pa yamabo ‘Bon Bini’ y brinda su servicio culinario despues di a haci adaptacionnan necesario basa riba e protocol di higiena y salud presenta pa ATA y DVG segun e programa di Aruba Health & Happiness Code (HH-Code). E motibo tras di e


text:
Detenshon relashoná ku atrako.
KOMUNIKADO DI PRENSA 316 / 2021
6 sèptèmber 2021
Detenshon relashoná ku atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku investigashon relashoná ku atrako kometé dia 24 di yüli 2021 den un kas na
Ibisweg, e tim di atrako a detené dos sospechoso.
Djasabra 4 di sèptèmber 2021, polis a detené den Breedestraat Punda e hòmber
sospechoso G.B. nasé na India di 40 aña di edat.
Djadumingu 5 di sèptèmber 2021 na La Famawijk a detené e dama Y.S.M.K. nasé na
Repúblika Dominicana di 47 aña di edat.
A presentá ámbos sospechoso dilanti un fiskal ouksiliar ku a ordená nan enkarselamentu
pendiente di mas investigashon.


text:
Su mahestat Rei a hasi un bishitá di trabou riba djabièrnè atardi 3 di aprel na e Ministerio di Salubridat Públiko, Bienestar i Deporte (VWS) na Den Haag pa motibu di e ròl den e kordinashon di krísis pa motibu di e coronavirus (COVID-19).
Rei Willem-Alexander a kuminsá su bishita na e Direktorado Salubridat Públiko ku ta responsabel pa e organisashon di krísis ora ta trata brote di malesa di infekshon i desaster. Desde e promé brote di e coronavirus den Wuhan, China, na desèmber 2019 e direktorado ta atendé ku esaki. Komienso di febrüari a eskalá pa koperashon interdepartamental bou di e paraplü di e Nationaal Coördinator Terrorismebestrijding en Veiligheid (NCTV) (Kordinadó Nashonal di Kombatimentu di Terorismo i Siguridat (NCTV)). Rei a papia ku kolaboradónan di e tim di krísis tokante nan eksperensianan.
Despues Rei a bishitá e direktorado di Kuido Kurativo unda el a papia ku miembronan di e tim ku ta traha kontinuamente riba e eskalashon di e kapasidat di kuido intensivo i e kompra di ekipo di respirashon. Tambe el a papia ku kolaboradónan ku ta mantené kontaktonan ku e Sentro di Kordinashon Nashonal i Proliferashon di Pashènt (LCPS) na Rotterdam. E direktorado di Kuido di Largu Durashon a duna un bista di e programa pa personanan vulnerabel. E programa aki ta enfoká riba e garantia di sufisiente kapasidat di kuido pa e grupo di mas vulnerabel i e redukshon di e riesgo pa hendenan ku un salú suak. Ehèmpelnan di esaki ta e garantia di kapasidat den kuido i e sosten di inisiativanan sosial pa trese hende den kontakto ku otro. Serka e direktorado di Remedi i Teknologia Médiko a informá Rei tokante mantenshon di disponibilidat di remedi den e situashon di krísis aki.
Ademas Rei a tuma parti den e konferensia di video diario entre e tim di krísis di VWS Hulanda Karibense i e timnan na Boneiru i Sint Eustatius. E direktorado di programa Kuido i Hubentut Hulanda Karibense (ZJCN) ta responsabel pa e maneho, e organisashon i e ehekushon di kuido na Boneiru, Saba i Sint Eustatius. E direktorado ta duna sosten tambe na e paisnan Aruba, Kòrsou i Sint Maarten den nan aserkamentu di e krísis di corona.
A klousurá e bishita di trabou ku un kombersashon kòrtiku ku e mandatarionan di e Ministerio di VWS i e miembronan di e konseho ehekutivo.
Pa medio di yamadanan di telefòn i posiblemente bishitanan di trabou Rei Willem Alexander i Reina Máxima ta tene nan mes informá tokante e konsekuensianan di e brote di corona i ta deklará nan sosten i apresio pa e esfuersonan di tantu hende den e kombatimentu di e pandemia.


text:
E sòpi di berdura ta pa 3 a 4 porshon. E ingredientenan básiko ta:
- Yuka,
- Pampuna,
- Wòrtel,
- Banana,
- Promentòn,
- Awa,
- Lechi koko,
- Orégano,
- Turmeric of Kurkuma,
- Salu i peper pretu na smak,
- Sèldu,
- Paksoi,
- Siboyo,
- Konofló,
- Bonchi kunuku,
- òf otro bèrduranan faborito.
Preparashon:
Kòrta tur bèrduranan na blòki chikí i pone nan den un kònchi.
Den un paila pone tur e bèrduranan (ku eksepshon di e blachi bèrdè, ta pone esaki kasi na final) i spesereinan despues agregá e awa i laga nan kushiná te ora e bèrduranan bira moli.
Agregá e lechi i e blachinan kòrtá den e sòpi.
Disfrutá!
Pa mas informashon: Gianne Balentien 663-3878
3,403 Bia mirá, 2 Bia mirá awe


text:
Ultimamente diferente miembronan di Parlamento di Aruba a asisti na e desvelo di e logo nobo di Fundacion Parlamento Hubenil Aruba. Parlamento Hubenil ta preparando pa celebra nan di 20 aniversario den 2023. Pa cuminsa cu e celebracion aki, Parlamento Hubenil su prome evento tabata e presentacion di nan logo nobo. Un logo cu ta refleha e hoben di awendia y tambe kico ta e metanan di Fundacion Parlamento Hubenil Aruba.
Un ‘Parlamento Hubenil’ ta un simulacion di un parlamento, pero cu ta wordo forma pa hobennan. E parlamento hubenil aki tin bes por tin influencia riba e decisionnan di un pais of areanan cu ta concerni e hobennan.
Kico Parlamento Hubenil ta ofrece e hoben?
Desde e existencia di Fundacion Parlamento Hubenil Aruba, varios hoben a haya e oportunidad pa ta miembro di e organisacion y participa na diferente tayer (workshop) di entre otro liderazgo, debate, presentacion y mas. Adicionalmente, e hobennan na diferente ocasion a ‘gosa’ di e oportunidad di representa nan organisacion y Aruba den exterior.
Parlamento Hubenil pa medio di su cursonan y e oportunidad cu e fundacion ta brinda na e hoben pa ta miembro di e organisacion, ta contribui na e desaroyo personal di e hoben.
Ora cu e hoben bira miembro di e organisacion, e ta sera conoci cu otro hobennan y asina ta engrandece su netwerk. Durante di curso di debate, e hoben ta desaroya su auto-estima y su habilidad di papia dilanti un grupo of den publico. Banda di esey, e hoben ta bira un ciudadano critico y consciente na momento cu e ta haci bishita na diferente instancia, instituto y fundacionnan. Asina nan ta haya un conexion cu e realidad di nos isla y por vocifera nan pensamentonan y vision pa futuro cu ta regarda nan.
E balor agrega di Parlamento Hubenil pa Parlamento di Aruba
Parlamento di Aruba ta contento cu Fundacion Parlamento Hubenil ta logrando nan di 2 decada di existencia. Parlamento Hubenil ta un plataforma cu ta representa e hubentud di Aruba y pa medio di e plataforma aki por intercambia nan experiencianan y vision cu Parlamento di Aruba. Di e manera aki un participacion activo di banda di e hubentud di Aruba ta bira mas concreto y asina por stipula maneho cu ta na e deseo y realidad di nos hobennan. Finalmente Parlamento di Aruba ta manda un palabra di felicitacion na tur hoben miembro, directiva y coordinadora di Fundacion Parlamento Hunenil Aruba.


text:
Kralendijk – Entrante promé di yuli 2021, lo kambia e Reglamento di derechinan seguro di kuido BES (‘Raz BES’) den varios area. Ta trata di aklarashon di un kantidat di derechi i ampliashon òf restrikshon di algun kondishon.
Dor di spesifiká un kantidat di artíkulo, no ta surgi arbitrariedat den e kompensashonnan, pero ta hala un liña kla tokante kiko ta kompensá i no ta kompensá.
Na kontinuashon lo indiká un selekshon di e artíkulonan modifiká.
Pa optené un deskripshon detayá di tur e kambionan, bo por chèk: https://www.officielebekendmakingen.nl/stcrt-2021-33699.html
Lokual si ta kompensá
Tratamentu dental
E asegurado tin derechi pa libra e boka di infekshon si esaki ta nesesario pa e tratamentu médiko. Esaki ta rekerí pèrmit di adelantá.
Ekstensamente
Kontribushon di penshonado na kuido (médiko) pa periodo largu
Ku e kambio aktual, ta reglá ku no henter e montante di penshun ta bai pa e instituto di kuido, pero un parti di esaki ta keda serka e persona interesá (destiná pa zakgeld i pa kumpra paña).
Antikonseptivo
A amplia e kompensashon di rekurso pa prevení embaraso. Awor lo kompensá renchi antikonseptivo hormonal tambe.
Klarifikashon i restrikshon
Un di Dos Opinion (Second Opinion)
Ora un asegurado tin duda tokante tratamentu di un provedor di kuido médiko, den konsulta ku e provedor di kuido médiko konserní i e Ofisina di seguro di kuido BES, por pidi un di dos opinion (second opinion) serka un otro provedor di kuido médiko. E di dos opinion (second opinion) mester tuma lugá na e parti Karibense di Reino, e ta enserá un konsulta basá únikamente riba e datonan ku ta bin di e file fasilitá dor di e asegurado. Petishon pa un di dos opinion (second opinion) ta tuma lugá via e referente.
Kuido Sikológiko primario
Pa ta elegibel pa kompensashon pa kuido sikológiko primario, mester hasi un diagnóstiko evidente (trastorno) di akuerdo ku DSM V. Kehonan grave ku manera antisipá ta rekerí mas ku nuebe tratamentu, no ta kai bou di atenshon sikológiko primario pero bou di kuido médiko spesialisá.
Tratamentunan IVF
A adaptá e definishon di tratamentunan IVF na e definishon indiká den e Dekreto di Seguronan Médiko di Hulanda. Ku esaki ta klarifiká ku anulashon di sterilisashon no ta forma parti mas di e tratamentu di IVF i por lo tantu, esaki no ta elegibel mas pa kompensashon.
Sirugia di wowo ku Laser
Lo no kompensá sirugia di wowo ku laser pa koregí re-frakshon, pa garantisá ku un asegurado no mester di brel òf lèns mas.
Pedikür médiko
Ora ta hasi petishon pa pedikür médiko, mester proporshoná un klasifikashon di riesgo di pia diabétiko hustifiká, manera stipulá den e Guia di Pia Diabétiko di e Federashon di Spesialistanan Médiko.
Fisioterapia i terapia di ehersisio.
Ta ahustá kompensashon pa fisioterapia i terapia di ehersisio a base di kompensashonnan di Hulanda Oropeo.
Terapia di abla (Logopedia)
Petishonnan mester kumpli ku sierto rekisitonan. A klarifiká e Raz BES riba e punto aki. Ademas, den e Raz BES, awor tambe a establesé ku kuido di logopedia no ta referí na asuntunan di atenshon médiko relashoná ku problemanan di idioma ku por resolvé mediante edukashon regular, manera bilingwismo òf retraso den idioma.
Pelukanan
Lo kompensá pelukanan ora un kondishon médiko òf tratamentu médiko ta e kousa di un perdida total òf parsial permanente òf di durashon largu di kabei
Raz BES (Reglamento di derechinan seguro di kuido BES)
Pa optené mas informashon tokante e derechinan di seguro di kuido BES 2021, klik riba e siguiente link:https://wetten.overheid.nl/BWBR0029442/
Balides legal
E tekstonan menshona i reprodusí aki tin e intenshon pa duna informashon general na e poblashon di Boneiru, Saba i Sint Eustatius. No por derivá ningun derechi for di esaki.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
KRALENDIJK- Direktiva di Fundashon Komunidat di Skol Boneriano (SGB) a hasi traspaso pa un struktura nobo. E trayekto aki entretantu a finalisá. Dia 25 di òktober último a tuma lugá kambio di e statutonan via di un notario.
For di e momento ei e struktura di direktiva ta konsistí di un Hunta di Supervishon i un Kolegio di Maneho. E miembro nan ku tabata forma e direktiva anterior awó ta forma e Hunta di Supervishon. Kolegio di Maneho ta konsistí di señor Frans van Efferink komo presidente i señor Mark Volmerink komo vise presidente.
Direktiva a ekspresá un palabra di gradisimentu na personal di SGB i tur esnan enbolbí ku a kontribuí na e rumbo stábil di SGB.


text:
Step 1
Sende e fòrnu na 150˚C. Pone kla un plancha ku bakpapier.
Step 2
Meskla e Amandel Macaronmix huntu ku awa durante 5 minut den e di dos speed ku e Vlindergarde mixer.
Step 3
Por agrega food color pa kambia e kolo di e macaron. Mester redusí e kantidat di awa en konekshon ku e kantidat di e food color.
Step 4
Ku e 'disposabile bag' spuit e Macarons nan laga nan seka minimal 1 ora.
Step 5
Hinka e macaron den frnu pa 25 minüt.
Step 6
Ora kaba, spuit e macaron ku 4 gram di e reyeno di macaron riba un di e macaron nan I despues tapé ku e otro macaron.


text:
Di biaha despues di e anuncio di Conseho Electoral cu den e proximo elecshon e lo kier haci uzo di un sistema di scan pa reduci e riesgo di contagio y acelera e proceso di conteo, AVP a reacshona cu e acusashon cu ta trata di un intento di gobierno pa salbaguardia su re-eleccion pa medio di fraude electoral.
Asta despues cu Conseho Electoral/Director di Censo a declara den varios ocashon cu ta trata di nan propio iniciativa y cu di ningun manera por influencia e resultado, ni cu por averigua e elecshon di votador, AVP a sigui mantene su posicion.
Den henter e polemica aki por reprocha Conseho Electoral (CE) cu e, manera ta di custumber na Aruba, a trece un adaptashon importante den e sistema di votashon na ultimo momento den e discsuhon publico.
Segun CE, e intenshon tabata t’ey pa varios aña, pero inesperadamente a haya mas urgencia pa motibo di e pandemia di covid. Riba dje e acelerashon inespera di elecshon a contribui na e apuro pa adapta e Reglamento di votashon dor di un parlamento debilita cu na e momento aki ademas te den e ‘modus di campaña’.
Esey ta trece e riesgo cu n’e cu no ta analisa e proyecto debidamente.OportunistaAnke ta na su luga pa critica e proceder aki, ta totalmente absurdo pa dun’e di biaha e etiketa di ‘fraude electoral’.
Esey ta crea e impresion fuerte cu e partido concerni ta probecha di e oportunidad aki pa, mescos cu ex-presidente Trump, ‘splica’ di antemano e perdida electoral anticipa. Esey ta logico: cu un ministro cu a keda sentencia pa corte den prome instancia pa corupcion y participacion na un organisacion criminal (caso-IBIS); un otro ex-ministro cu ta e sospechoso principal den un caso di corupcion extenso di cual su compinchinan hustamente den e periodo aki (t)a keda encarcela pa un tempo cortico of mas largo.
(Caso Avestruz); y otro ex-exponente importante cu inicialmente como ministro di AVP y despues di POR tambe ta sujeto na investigashon hudicial (caso Flamingo), AVP na e momento aki no ta inspira ningun tiki di confiansa na e electorado.
Consecuentemente e acusacion di AVP na Ministerio Publico cu aki ta trata di ‘persecucion politico’ ta disparate completo. Pero tambe e enrikecimento vergonzoso di otro ex-ministro, entre otro pa medio di e aventura fracasa di Citgo; e secrecia hermetico pa cu e contrato di Citgo; e gastonan enorme di e fracaso grandi den caso di e hedge-deal; e desbordamento espantoso y inaceptable di finansas publico y consecuentemente di e debe publico; e obligacionnan enorme como consecuencia di e proyectonan intransparente di PPP, etc. ta contrubui na e imagen negativo di e partido.
A base di esey ta dudoso si AVP tin algun credibilidad moral ainda pa denomina e iniciativa di Conseho Electoral como fraude electoral. Pesey tambe e acusacion ey maximo por aporta na reaccion emocional dentro di e propio nucleo di fanatico mientras cu alabes e por kita e atencion di comunidad for di e casonan di corupshon.
Labamento di placa?
Pa por recobra algun confiansa, ta necesario pa e partido bira completamente transparante riba un termino mas cortico posibel. Pa cuminsa cu e lider di partido cu mester duna un splicacion satisfactorio pa e contribucion di parti di Roberto Rincon na september 2016 di US$ 49.950 na su fundacion di campaña.
A aresta Sr. Rincon ya caba na december 2015 na EEUU pa motibo di corupcion/labamento di placa. Na juni 2016 Rincon a admiti su practicanan coruptivo di mas di US$ 1 biyon (mil miyon!) pa medio di PDVSA den combinacion cu labamento di placa.
P’esey tambe nos prome ministro di e tempo ey mester tawata na altura di e reputacion cuestionabel di Rincon. Pues e mester por a conta riba su dedenan cu e suma(nan) cu el a ricibi di Rincon probablemente tawata resultado di delito (corupcion).
P’esey tambe lo por considera e uzo di e placa aki, como si fuera a ricibi’e legitimamente y su uzo pa meta personal (campaña), como labamento di placa. Como cu mas exponente di AVP tambe a ‘deal’ (intensivamente) cu Rincon pa motibo di otorgamento di tereno y ‘negociacion’ tocante e refineria, lo no ta nada straño si e miembronan di partido ey tambe a ricibi suma substancial riba nan cuenta di campaña.
Como tal AVP lo por a comporta su mes como un machin di laba placa. Pasobra e sumanan aki ta procedente di un pais cu ta considera internacionalmente como sumamente corupto te na e nivelnan di mas halto.
Sinembargo, segun e percepshon di su propio pueblo pa medio di encuesta di Banco Central, Aruba no ta mucho diferente. Den e cuadro aki e recien ‘Aruba Money Laundering Report 2021’ tambe ta mustra riba e abuso di poder di parti di ministro y otro funcionario publico.
Den esey parlamento no lo ta dispuesto pa investiga esaki seriamente si e lo afecta e posicion di nan propio ministronan. Tranparencia!Como cu ta trata di sospecho serio, den e cuadro aki ta importante pa partido AVP duna transparencia total den administracion di e fundacionnan concerni.
Pa un partido cu (mientras e ta den oposicion!) ya caba for di comienso di añanan ’90 ta boga pa transparencia den financiamento di partido, esaki ta un oportunidad unico. Posiblemente esaki lo por yuda e partido na saca e sospecho di fraude di e electorado for di mundo.


text:
Riba diaranson 2 di juni 2021 Gobernador di Aruba, Su Excelencia Alfonso Boekhoudt, a ricibi señor Edward Cheung pa un audiencia na Gabinete di Gobernador. Señor Cheung, ingeniero y cientifico na NASA y nace na Aruba, hunto cu su esposa y dos yiunan a bishita Aruba na honor di e di 83 cumpleaños di su mama.
El a informa Gobernador Boekhoudt di e bishitanan cu durante su estadia el a haci na scolnan cu e mes a bay antes na San Nicolas. Mayoria di e scolnan a combina e bishita di señor Cheung cu un siman den tema di espacio.
Alumnonan a haci uso na abundancia di e oportunidad pa haci preguntanan relevante, unda cu nan a demostra interes sincero den e trabou di señor Cheung. Edward Cheung ta un di e cientificonan cu a traha ariba e telescopico espacial Hubble.
Lansamento di esaki tabata un logro extraordinario pa National Aeronautics and Space Administration (NASA). Un detaye special ta cu su yiu muhe awor tambe tin cinco aña trahando pa NASA ariba e proyecto di continuacion di e Hubble.
Como reconocemento pa señor Cheung su compromiso pa cu e hubentud di Aruba na un manera special, Gobernador Boekhoudt na final di e audiencia a entrega un moneda di Gobernador na señor Cheung. Potret: © Kabinet Gouverneur Aruba


text:
Kralendijk- Pa un di dos dia tras di otro, no a registrá kasonan nobo di Covid-19 na Boneiru. Na tur un kantidat di 13 hende a tèst, di kual niun hende no a sali positivo.
Na otro banda un hende a rekuperá, poniendo ku na tur tin aktualmente 12 kaso ‘aktivo’ na Boneiru.
Bakunashon
E gradi di bakunashon riba e isla a sigui krese i a yega 79% di hende ku a pasa por lo menos 1 angua kontra di Covid-19. For di djaluna awor, muchanan entre 12 ku 17 aña di edat tambe por bakuná kontra di Covid. Esaki lo yuda pa oumentá e porsentahe total di hendenan ku a bakuná na Boneiru.


text:
Minister Dangui Oduber Wingo ta aumenta frecuencia di buelonan pa Aruba
ORANJESTAD – Den cuadro di diversificacion Minister di Turismo y Salud Publico sr. Dangui Oduber ta comprati cu e aeroliña Wingo ta aumenta nan vuelonan pa Aruba. Recientemente Wingo a dicidi cu lo bay aumenta su buelonan entre e luna di juni y augustus pa 3 buelo semanal for di Bogota, esaki ta un aumento den e capasidad di asiento di 44 porciento.
Wingo a aumenta buelonan den diferente rutanan existente, internacional y nacional mes, hopi di e buelonan aki ta conecta cu e buelo di Bogota pa Aruba. Esaki ta bay haci cu lo bay tin un aumento den e “airlift” di Latino America pa Aruba. Ya caba ta premira cu lo tin un cresemento for di e mercado aki, segun e mandatario.
Minister Dangui Oduber a duna di conoce cu diversificacion di rutanan den latino America ta cuadra cu e maneho di Gobierno. Minister Oduber ta hopi satisfecho cu e trabou cu e airlift committee ta haciendo. Ban sigui avansa hunto como pais pa como pais nos yega bek na 100 porciento di recuperacion di nos turismo compara cu aña 2019.


text:
Awa di laman
Ta monitor e awa di lama na e parti zuidwest di nos isla desde april 2006. Pa e proceso aki Servicio Higienico ta tuma muestra (monsters) dos biaha pa luna. E departamento di Microbiologia di Laboratorio Nacional ta analisa e pruebanan segun e normanan di NEN. E resultado di e monitor ta indica cu e awa di lama ta cumpli cu e criterio stipula pa e blauwe vlag (bandera blauw) y pues e ta di bon calidad.
Sinembargo, investigacion bacteriologico di e awa di lama na e punto unda ta basha(deposita) awa sushi na San Nicolas, ta indica midimentonan halto y inadmisibel. Door cu e punto unda ta basha (deposita) awa ta situa riba e tereno di e refineria, e risico di exposicion directo na e awa aki ta limita. Sin embargo e ta forma un risico inadmisibel pa plamamento. Ta monitor e awa di laman pa preveni un calidad inacceptabel di e awa pa landa. Esaki ta conta tambe pa e calidad di awa di lama como materia prima pa awa di bebe di e planta di desalinacion W.E.B. Aruba N.V.
E red di monitor di awa di lama ta suministra dato pa formula un maneho di calidad di awa di lama. Cu esaki ta haci control na un forma obhetivo relaciona cu e condicionnan mara na e permiso/exoneracion. Departamento di Naturalesa y Medio Ambiente lo interveni ora cu ta surpasa e normanan stipula pa asina garantisa un medio ambiente di bida y trabou cu ta sano y limpi.
E problematica rond di e calidad di e beachnan cu ta empeorando ta conoci pa aña caba. Gobierno a desaroya un plan den etapa relaciona cu e asunto aki. Ademas gobierno a institui un comision (despues conoci como e comision di watersport (deporte acuatico) cu mester a bin cu recomendacion con, unda y ki ora of den cua caso mester tuma medida. E rapport emiti door di e comision ta dirigi riba e regulacion di e actividadnan di watersport (deporte acuatico), cu ta causa hopi daño na nos medio ambiente y tambe ta causa erosion considerabel na nos beachnan.
E red di monitor e awa di lama ta suministra continuamente dato di vigilancia pa garantisa e seguridad di e awa pa landa. Inspeccion di Salud Publico y Medio Ambiente ta vigila e datonan suministra y ta acopla esakinan bek na e Coastal Zone Management (CZM) p’asina por mantene e normanan di e Blauwe Vlag (bandera blauw). Esaki ta nifica cu otro palabra cu CZM lo hisa e bandera blauw ora cu ricibi dato negativo di e awa pa landa segun e principionan di e Blauwe Vlag.
Dam y tanki
Tur tanki y dam publico ta bou di e maneho di Santa Rosa (Directie Landbouw, Veeteelt, Visserij en Markthallen-DLVVM). Santa Rosa ta percura pa e tanki y damnan aki keda limpi y sin sushi, cu nan ta bon accesibel y ta controla e murayanan di e damnan pa peligro di basha aden (derumbe) p’asina preveni inundacion. Desde april 2006 ta controla ocho (8) tanki y dam publico tur luna segun e Raport Red di Monitor Awa di 16 di december 2004. Claro cu e monitor por tuma luga solamente ora e damnan y e tankinan ta suficientemente yen cu awa. Servicio Higienico ta tuma e muestranan (monsters) y e Departamento di Microbiologia di Laboratorio Nacional ta haci e analisis microbiologico. Ta uza awa di dam pa irigacion y otro meta relaciona cu agricultura y pa e motibo aki e awa di irigacion tin cu cumpli cu e normanan stipula pa e Organisacion Mundial di Salud (World Health Organization) (anexo 2 di e raport red di monitor di awa, 16 dec. 2004).
Ta manda e resultadonan di Laboratorio Nacional tanto pa Departamento di Naturalesa y Medio Ambiente, como pa Santa Rosa y Servicio Higienico. Door di contaminacion cu por ehempel awa di beerput of un bestia morto den awa, por surpasa e norma stipula. Si esaki ta e caso, Santa Rosa(DLVV) lo saca un advertencia cu ta indica cu e awa di e dam concerni no ta apto pa uzo. Esaki ta nifica tambe cu lo stop cu e entrega di awa for di e dam ey door di Santa Rosa. Door di e medida, e tempo cu tin cu warda pa haya entrega di awa por aumenta considerablemente. Den e caso aki tin cu ripiti e tumamento di muestra (monsters) di e awa. Solamente si den un siguiente investigacion ta indica cu e awa ta cumpli cu e normanan stipula, e ora ey por uza e awa.
Un biaha pa aña Laboratorio Nacional tambe ta manda muestra (monsters) na un laboratorio di referencia na Hulanda pa investigacion riba metal pisa.
Ta manda e resultadonan pa e siguiente instancianan di interes (Santa Rosa-DLVV, Departamento di Naturalesa y Medio Ambiente y Medio Ambiente y Servicio Higienico).
E deseo ta pa den futuro monitor c.q. vigila tur tanki y dam publico cu ta ser uza pa irigacion y agricultura, p’asina garantisa e seguridad di e awa. Esaki ta necesario en bista di e hecho cu regularmente ta basha awa sushi, sin purifica na un forma ilegal den e diferente damnan y tankinan, loke ta encera un peligro pa salud publico.
Si bo wak un persona of un compania di chica pos (septic tank) ta basha awa sushi den (cercania di) un dam of tanki, nos ta pidi bo persona pa por fabor tuma contacto cu Santa Rosa (DLVV), Servicio Higienico, Departamento di Naturalesa y Medio Ambiente,of Polis (tel. 100). No lubida di skirbi e number di e plachi di e auto y/of e nomber di e compania di chica pos.
Awa sushi
E awa sushi (baño, wc, laba coi kibra, etc.) di casnan di un parti di Oranjestad, e asina yama “tourist corridor” y un parti di San Nicolas ta bay laman via riool. E parti mas grandi di e awa sushi produci ta bay den beerput y tanki septico. Ta procesa mas o menos 30% di awa sushi den e planta di purificacion di awa di riool (RWZI- rioolwaterzuiveringsinstallatie) na Bubali y ta basha (deposita) aproximadamente 6% di awa sushi, sin purifica, den lama.
Ta hiba y deshaci di un gran parti di e awa sushi di e parti west di nos isla na RWZI na Bubali. Door di e aumento inespera di e cantidad di awa sushi, a surpasa e capacidad di procesamento di RWZI. Door di optimalisa e planta di purificacion y e saneamento di Bubaliplas ta preveni cu ta basha awa di riool no-purifica y no-procesa den lama, cu tur e consecuencianan indesea pa turismo y salud publico cu esaki ta trece cune. E awa sushi di San Nicolas y bisindario cu ta ser basha na e costa zuid, tambe tin un influencia negativo riba e rifnan di coral. E rifnan di coral banda di e costa zuid ta di un importancia hopi considerabel pa e biodiversidad y ta lugarnan di recreo pa hende local y turista. Manera cu a menciona den Awa di lama, gobierno tin un tarea importante pa proteha tur e areanan aki pa medio di un parke bou di awa (parke marino).
E Plan structural di awa sushi (awa di desperdicio) 1997-2010 ta un plan di mas aña pa organisa y mehora e coleccion, transportacion, e tratamento y e re-uzo di e awa sushi di tal manera cu for di punto di bista di medio ambiente y salud publico ta alcansa e situacion desea.
E meta ta pa elimina mas tanto cu ta posibel bashamento di awa di riool den lama, pa conecta mas cas y negoshi cu ta posibel riba e sistema central di riool, e re-uzo di e awa di riool purifica pa landscaping y si e ta suficientemente purifica, tambe pa agricultura y horticultura.
E situacion, manera describi anteriormente, ta preocupante pa San Nicolas unda continuamente ta basha awa di riool na e beach di Zeewijk den lama. En conexion cu e problematica aki mester referi na e tercer protocol di e Tratado di Cartagena, e asina yama LBS protocol (“Protocol concerning Pollution from Land-based Sources and Activities to the Convention for the Protection and Development of the Marine Environment of the Wider Caribbean Region”), cu poco tempo pasa a ser institui na Oranjestad. Pa por cumpli cu e normanan stipula den e protocol, lo ta necesario pa instala un planta di purificacion di awa di riool na San Nicolas.
En conexion cu esaki DOW hunto cu Departamento di Legislacion y Asunto Huridico ta trahando riba un ley di awa sushi (awa di desperdicio) pa reemplasa e ley existente, den cual por cierto no tin regla pa proteha nos medio ambiente hinca aden. E enfasis ta riba un bon funcionamento di e sistema di hibamento di awa sushi for di e hogarnan via e plantanan di purificiacion (RWZI) y pa proteha e bon funcionamento di e plantanan. Un problema relaciona cu esaki ta consisti di e bashamento di awa sushi cu no ta bin for di e casnan cu ta riba e sistema di riool. Pa limita esaki a tuma medida temporario, pero al fin y al cabo un solucion structural ta necesario pa e situación.
Nota marginal: E RWZI nobo mester funciona di tal manera cu den caso cu basha awa no-purifica den lama, e awa aki ta cumpli cu e exigencianan stipula pa e “Blauwe Vlag” (bandera blauw). Den caso cu ta uza e awa cu e meta pa irigacion, e ora ey e mester cumpli cu e normanan di Organisacion Mundial di Salud (World Health Organization) (anexo 2 di e rapport di e red di monitor di awa, 16 dec. 2004).


text:
Meghan, duquesa di Sussex, a bisa durante entrevista cu den un momento di su bida manera miembro di realesa britanico, el a keda aisla y solitario cu e no tabata kier a keda bibo mas. Esey tabata e prome comentario publico for di cu e conhuntamente principe a Harry a anuncia nan plan pa retira di e famia britanico.
Meghan ta describi manera un victima di Palacio Buckingham, obsesiona cu imagen di e persona y te hasta di ki color e yiu Archie lo bin. E pareha no a contene nan mes di locual nan lo a papia durante entrevista.
Meghan a haci varios revelacion di su bida priva, incluyendo cu nan a casa tres dia prome di nan boda oficial y cu e di dos yiu ta un mucha muhe. Meghan ta bisa cu el a wak su mes obliga di reprimi su naturalesa franco y renuncia na su libertad personal. El a bisa cu e no tabatin acceso na su passpoort, rijbewijs y yabi despues di uni na famia real.
El a bisa cu el a wak su mes agrava pa regla anticua y colonial, y comentario racsita cu tabata sali repetidamente na e cobertura di e pareha cu ta notoriamente mordaz di e prensa britanico. Luchando pa contene lagrima, Meghan a bisa cu pensamento suicida ta increibelmente dificil pa soporta y cu ta mustra reticente pa comparti cu su casa, kende a perde su mama princess Diana.
E principe (kende ta den 6 den rij pa e trono) a bisa cu tin un cultura di sufrimento di e silencio di e famia real, sin embargo, e raza di Megan (ta mita preto) y e abuso a haci cu e situacion tabata mas dificil pa e pareha. E tabata spera pa su e palacio y famia mustra sosten, pero ningun hende a bisa nada ‘esey ta haci dolor’.
Ta probable cu e entrevista lo tin consecuencia duradero pa e famia real. A emiti un momento tenso cu e realesa. E sussex a pinta un imagen di institucion preta na costumber cu a obliga e pareha hoben y birracial pa biba simplemente cu abuso racista na un momento cu e mundo ta confrontando e legado duradero di racismo institucional.
E acuerdo ta laga ambos mantene nan titulo real otorga pa reina, pero lo renuncia nan derecho real, cu lo keda distribui pa miembro di trahado na famia real. Harry a bisa cu e decision pa duna un stap dilanti ta pa falta di comprension pa ambos parti.
Ora cu e carga a bira demasiado insportabel, Meghan a busca yudansa na recurso humano na e palacio di Buckingham. Nan a bisa Meghan cu e no tabata un trahado remunera y cu lo mester busca ayudi na otro luga. Meghan a bisa cu e tabata dificil pa pone un cara felis ora e tabata sufri den silencio.
E entrevista a provoca un especie di bataya na relacionnan publico entre Sussex y aliado di Palacio Bukingham. Publicacion di clips promocional prome cu entrevista, The Times of London a publica cu Meghan tabata intimida varios miembro di e personal.
Meghan a bisa cu a pesar di un experiencia teribel, ta importante pa diferencia e famia real cu e persona cu ta dirigi e institucion. E duquesa di Sussex a bisa cu nan un bonbini na e famia y cu Reina Isabel II, wela di Harry, semper tabata maraviyoso, calida y acohedor.
Na final di entrevista Meghan a mustra un tono positivo. El a bisa cu bida despues di famia real ta solamente e comienso. Ora cu Winfrey a bise si e storia cu e principe tin un final felis el a contesta ‘E ta mas grandi cu cualkier otro storia di hada cu bo a yega di lesa’.


text:
Kralendijk- Segun gezaghèber Edison Rijna, ta trahando duru pa pronto por kita obligashon di hasi tèst di PCR ora di biaha entre e islanan, primeramente Boneiru i Kòrsou, pero posiblemente tambe Aruba.
Den promé instante e idea ta pa eksonerá biaheronan ku ta kompletamente bakuná kaba di e obligashon pa hasi e tèst ámbos ora di bai i ora di bini bèk.
Esaki sigur lo ta un alivio grandi pa pasahero, ya ku -aparte di e molèster pa pasa e tèst- biaharonan aktualmente ta gasta den kareda di 200 dòler djies pa hasimentu di tèst, sin tuma e gastu di e pasashi mes na kuenta.
Rijna no por a bisa ainda ki dia eksaktamente ki dia lo kita e obligashon aktual, pero e promé mandatario a bisa den konferensia di prensa djarason atardi ku posiblemente ta logra esaki den 1 pa 2 siman mas.
Aruba
Entretantu promé minister di Aruba, Evelyn Wever-Croes a anunsiá kaba ku residente ku ta kompletamente bakuná lo por biaha di Kòrsou pa Aruba sin pasa tèst di PCR. Probablmente esaki ta bai konta tambe pa biaheronan ku ta sali for di Boneiru pa biaha bai Aruba.


text:
Kralendijk – Presta atenshon mas kuidadoso na víktimanan, espesialmente víktimanan di delitunan seksual, tabata e tema sentral di e “themadag” organisá djaweps dia 26 di ougùstùs na Kòrsou dor di e Ofisina di Prokurador General di Kòrsou, Sint Maarten i Boneiru, Sint Eustatius i Saba OM Carib pa su partnernan den kadena hudisial den parti karibense di Reino Hulandes.
E “themadag” aki, organisá na Acoya Curaçao, a ser presensiá dor di partisipantenan di kuerponan polisial, Korte, slachtofferhulp i empleadonan di Ministerio Públiko responsabel pa e aserkamentu di delitunan seksual i/òf e kuido di víktimanan.
A skohe e tema aki spesífikamente pa enfoká riba delitunan seksual i pa pone mas énfasis riba e situashon i duna mas atenshon na e víktimanan di e tipo di delitunan aki. Derecho penal ta indiká kompletamente kon pa trata ku e sospechoso- i outornan, sin embargo, e víktima mester haña un konsiderashon mas kuidadoso, spesialmente den kasonan di agreshon seksual. Delitunan seksual ta konstituí violashonnan grave di e integridat físiko i mental, i tambe di e dignidat di e víktima.
Delitunan seksual ta grave, mirando e impakto ku nan tin pa ku e personanan impliká, nan entorno i komunidat den su totalidat. Pa e rason aki ta di sumo importansia pa profeshonalnan riba e tereno aki ta prepará pa atendé ku víktimanan.
Varios eksperto riba e tereno di e aserkamentu di delitunan seksual a duna presentashonnan na e 40 partisipantenan. “Trouma i violensia i victim blaming” a ser tratá dor di Dr. Iva Bicanic, Kordinadó di e Sentro Nashonal pa Violensia Seksual di Hulanda, i “Aserkamentu di víktimanan” dor di Yet van Mastrigt, eksperto den kasonan kontra di moral di Polis Nashonal. E tópiko “Skucha menor” a keda presentá dor di e sikólogo hurídiko i di investigashon, Jannie van der Sleen, asina tambe “Evaluashon di deklarashonan pa ku delitunan seksual”. Señor Guillano Schoop, fiskal di Kòrsou, a trata e tema “Grooming”.
Promé Minister di Kòrsou i ademas Minister di Hustisia interino, Gilmar Pisas, a inougurá e “themadag”. For di 2018, Ministerio di Hustisia di Kòrsou ta trahando riba e optimalisashon di e aserkamentu di e kasonan di agreshon seksual. Un pilar di esaki ta e fortalesemenu di e perisia di e personal responsabel pa e aserkamentu di delitunan seksual. Promé Minister Pisas, den su papel di Minister di Hustisia, ta apoyá e enfoke aki.
Den konteksto di e Plan Nashonal di Kòrsou pa kombatí violensia kontra di mucha i violensia doméstiko/relashonal, e Minister di Desaroyo Sosial, Labor i Bienestar (SOAW), Ruthmilda Larmonie[1]Cecilia, tambe a kontribuí na e “themadag”, mirando ku e ta konsiderá e dia aki adekuá pa ku e ophetivo di reforsá e perisia spesialisá na diferente nivel i aspekto.
Asina e “themadag” por a konta ku e apoyo firme di e Ministerio di Hustisia i di SOAW di Kòrsou i tambe di e Ministerio di Hustisia di Hulanda.
Pa klousurá e dia, Prokurador General OM Carib, Ton Maan, a animá e partisipantenan presente pa apliká e konosementu ku nan a atkirí den nan proseduranan di trabou. E ophetivo final di e “themadag” ta pa proboká mihó kuido i atenshon pa ku e víktimanan di agreshon seksual i pa e mesun víktimanan aki manifestá nan mes komo sobrebibiente, pa nan mes bienestar i esun di komunidat.
E komité organisadó di e “themadag” ta konsistí di e ekipo di OM CARIB i e hefe di e ekipo di kasonan kontra di moral di polis di Sint Maarten, Dientje John-Muller.
Lesa tambe:


text:
The content originally appeared on: Diario
ORANJESTAD (AAN) – Diahuebs mainta, Minister Geoffrey Wever, titular di Economia, a participa den e conferencia di prensa di gobierno,
den cual el a papia tocante e desaroyonan di prijs di gasoline y tambe a referi na e “Landsverordening Regeling Consumenten Krediet” cu a pasa Diabierna, siman pasa, den Staten.
Aumento di prijs di gasoline:
Minister di Economia a expresa cu sigur tur hende a tuma nota del aumento den prijs di gasoline, como cu e ta un tema cu ta den boca di pueblo; tur hende ta papiando di dje y e ta un punto cu ta preocupa cada un ciudadano, e tin preocupacion di gobierno y logicamente, di su persona.
E dignatario a remarca cu na e lunanan di April y Mei e prijsnan a aumenta drasticamente, riba mercado internacional, y e sistema cu Aruba ta maneha, ta cu e prijsnan di e lunanan anterior ta wordo carga den e luna despues.
“Kiermen cu e aumento di prijs cu nos ta wak awe, ta realiza caba den e luna di Mei. Diaranzon e prijs di gasoline a subi cu 32.3 cen y prijs di diesel a subi cu 1.3 cen, hibando e prijs di gasolin na 3.21 fls y diesel na 2.90 fls. Prijsnan sumamente halto, cu ta un preocupacion no solamente pa comercio, pero pa cada ciudadano di nos pais. Nos sa cu esaki ta bay tin impactonan inflatorio, ta bay tin e posibilidad cu e comerciantenan lo hinke den e prijs. Pues ta cosnan cu ta preocupa nos, y como minister cu ta anuncia e aumento di prijs, e ta mi tarea pa informa nos comunidad, nos ciudadanonan di e desaroyo aki y mi kier pa pueblo compronde cu esaki ta consecuencia di desaroyo internacional, di e guera na Ukraine. Proyeccionnan ta cu como consecuencia di e guera, cu lo no termina prome cu 2023, e prijsnan lo sigui aumenta”, Minister Geoffrey Wever a señala.
E dignatario a indica cu Diaranzon tabata tin proyeccionnan internacional cu prijs di petroleo lo subi te na 140 dollar pa bari mientras cu Diamars tabata na 120 dollar pa bari caba. Pues, e desaroyo internacional tin como consecuencia cu prijsnan lo sigui subi, y door cu Aruba como pais chikito completamente dependiente di e produccion internacional, ta sinti e efecto aki inmediatamente. E mandatario a indica cu diferente biaha el a trece e punto aki dilanti y cu nan a purba cu CFT door di bin cu calculacionnan alternativo, pa wak si gobierno por absorbe un parti di e aumento, pero e conseho di e instancia tabata negativo.
“Nos a haci diferente calculonan pa wak kico e posibilidadnan ta y hasta nos a bin cu calculonan cu por yama un poco creativo, unda nos a pensa di maximiza e entrada di gasoline pa Aruba, na locual nos a cobra, por ehemplo, na 2019 cu tabata un suma di 80 miyon florin: 24 miyon na BBO y 55 miyon na accijns, basa riba e volumen cu nos a importa”, e mandatario a señala.


text:
Decenas di pasahero a muri y varios a resulta herida despues di un accidente di trein na zuid di Pakistan. E trein Sir Syed Express a dal contra tren Millat Express na e provincia di Sidnh. Te cu awo un 45 persona a fayece y funcionario tabata trahando pa rescata otro persona cu a keda trapa.
E prome minister di Pakistan, Imran Khan a manda palabra di condolencia pa victima di accidente y bisa cu ta ordena un investigacion pa e siguridad di ferocaril. Khan a pidi e minister concerni di trein pa sigura cu tur esnan herida haya atencion medico y sosten pa famia cu a perde nan sernan keri.


text:
Una base aereo cu Merca su tropa ta ocupa conhuntamente cu coalicion di Irak a keda araca cu 10 cohete. E informacion a keda manda pa funcionario di coalicion di Merca na e pais.
Misil di Grad a yega na e base aereo di Al-Asad. No tin informe di victima of daño. Ni ningun grupo a atribui e responsabilidad di atake. A haya e cohete na un zona agricola di al-Bayader cerca di ciudad di al-Baghdadi, un 180km di Bagdad.
Sabereen News, un grupo di milicias pro chiítas, a publica imagen riba nan page di Telegram cu ta afirma cu nan ta esnan cu ta tira e misil cu a ataca e base.
E atake a produci despues di un siman cu ehercito di Merca a ataca un luga na Syria usando pa dos grupo di militar respalda pa Iran. Esey ta e prome accion conoci di ehercito di Merca bou mando di presidente Joe Biden.
E base aereo a ataca pa ultimo biaha na january 2020 pa misil di Iran cu a venga Qasem Soleimani, e figuta militar mas poderoso di Iran, kende a muri na un atake aereo di Merca ordena pa president Donald Trump.
E atake di misil a produci dos dia prome di e biahe di papa Francisco na Irak, y lo ta e prome biaha cu un pontifice bishita e pais. E papa lo permanece na e embahada di vaticano durante tur su biahe.


text:
E konklushon di investigashon internashonal ta duna di konosé ku alimentashon orgániko tin balor nutritivo mas haltu. Método di agrikultura ta influensia kalidat: e análisis aki ta esun mas amplio i konfiabel te na e momentunan aki i ta sostené klaramente e vishon ku kalidat di kuminda ta wòrdu influensiá dor di e manera kon e ta wòrdu produsí.
Mas anti-oksidante: kultivonan orgániko (granonan, bèrduranan i frutanan) tin konsentrashon mas haltu di Anti-oksidante, (poli)fenol den komparashon ku e kontrinkantenan no orgániko. Esaki ta nifiká mas fenolnan (19% mas haltu), flavanol (69% mas haltu), estilben (28% mas haltu), flavon (26%) i flavonol (50% mas haltu). Un kambio na konsumo di kultivonan orgániko lo sòru pa trese un oumento di 20-40% di anti-oksidantenan/(poli)fenolnan sin un oumento di e tomo di kaloria.
Ménos pèstisidanan: E frekuensia di residuonan di pèstisidanan ku por wòrdu detektá ta kuater bia mas haltu den kultivonan no orgániko. Frutanan no orgániko tabatin e mayor kantidat di frekuensia di pèstisida (75%) den komparashon ku bèrduranan no orgániko (32%) i alimentonan prosesá basá riba produktonan no orgániko plantá (45%). Al kontrario, a haña den solamente 10% di e muestranan residuo di pèstisidanan.
Ménos ‘cadmium’: E análisis a detektá 48% ménos konsentrashon di e metal pisá venenoso “cadmium” den kultivonan orgániko.
Ménos nitrógeno: Konsentrashonnan di nitrógeno – den algun estudionan relashoná ku un oumento di rísiko riba sierto kansernan manera kanser di stoma – a mustra di ta konsiderablemente mas abou den kultivonan orgániko.
Investigashon for di Universidat di Newcastle, publiká den 2015, den e rúbrika di ‘British Journal of Nutrition.’
Pa mas informashon : Roland 660-1456, Gianne 663-3878
2,773 Bia mirá, 2 Bia mirá awe


text:
19 Despues di e kosnan akí mi a tende loke a zona manera stèm duru di un multitut grandi den shelu ku a bisa: “Alabá Yah!* Salbashon, gloria i poder ta pertenesé na nos Dios,2 ya ku su huisionan ta konfiabel i hustu. Pasobra el a ehekutá huisio riba e gran prostituta ku pa medio di su fornikashon* a hiba tera na pèrdishon; i el a venga sanger di su esklabonan ku e muhé ei a mata.”3 I mesora nan a bisa pa di dos biaha: “Alabá Yah! I huma di e stat ei ta sigui subi bai laira pa tur eternidat.”4 I e 24 ansianonan i e kuater kriaturanan spiritual a kai na rudia i adorá Dios, kende tabata sintá riba e trono, i nan a bisa: “Amèn! Alabá Yah!”5 Ademas, un stèm for di e trono a bisa: “Alabá nos Dios, boso tur ku ta su esklabonan, boso ku ta tem’é, grandi i chikitu!”6 I mi a tende loke a zona manera stèm di un multitut grandi i manera e zonido duru di un riu ku ta kore i tambe di dònder pisá ku a bisa: “Alabá Yah! Pasobra Yehova* nos Dios, e Todopoderoso, a kuminsá reina komo rei.7 Laga nos alegrá i keda masha kontentu i dun’é gloria, pasobra e ora pa e kasamentu di e Lamchi a yega, i su brùit a prepará su mes kaba pa e kasamentu.8 Sí, a permitié bisti lenen fini, briante i limpi; pasobra e lenen fini ta representá e echonan hustu di e santunan.”9 Anto e angel a bisa mi: “Skirbi: Felis ta esnan invitá na e bankete di kasamentu di e Lamchi.” Tambe el a bisa mi: “Esakinan ta e palabranan konfiabel di Dios.”10 I mi a kai na rudia su dilanti pa ador’é. Ma el a bisa mi: “No hasi e kos ei! Mi ta un simpel esklabo meskos ku bo i meskos ku bo rumannan ku tin e trabou di duna testimonio di Hesus. Adorá Dios; pasobra e propósito di profesia ta pa duna testimonio di Hesus.”11 I mi a mira shelu habri, i ata un kabai blanku. I esun sintá riba dje yama Fiel i Berdadero,* i e ta husga i bringa guera ku hustisia.12 Su wowonan ta un vlam di kandela, i riba su kabes tin hopi korona. E tin un nòmber skirbí ku ningun hende no konosé, sino e so,13 i e ta bistí na paña di sprengu ku sanger, i nan ta yam’é Palabra di Dios.14 Es mas, e ehérsitonan den shelu tabata siguié riba kabai blanku, i nan tabata bistí na lenen fini, blanku i limpi.15 I for di su boka tabata sali un spada largu i skèrpi pa e por a dal e nashonnan kuné, i lo e goberná nan ku un bara di heru. Ademas, lo e trapa den e baki di pèrs drùif ku ta e furia di e rabia di Dios, e Todopoderoso.16 I riba su paña, sí, na haltura di su bèl, tin un nòmber skirbí: Rei di reinan i Señor di señornan.17 Mi a mira tambe un angel pará den solo, i ku stèm duru el a grita tur para ku ta bula den shelu: “Bini akinan! Bini huntu pa e gran bankete di Dios,18 pa boso por kome karni di rei, karni di komandante militar, karni di hòmber fuerte, karni di kabai i di esnan sintá riba nan i karni di tur hende, tantu di hende liber komo di esklabo, di grandi i di chikitu.”19 I mi a mira e bestia salbahe i e reinan di tera i nan ehérsitonan ku a bini huntu pa bringa kontra esun sintá riba e kabai i kontra su ehérsito.20 I a gara e bestia salbahe i huntu kuné e profeta falsu ku su dilanti a hasi e señalnan milagroso, ku kua e profeta a engañá esnan ku a risibí e marka di e bestia salbahe i esnan ku a adorá su imágen. Sí, miéntras ku nan dos tabata bibu ainda, a tira nan den e lago di kandela ku ta kima ku suafel.*21 Pero e restu a ser matá ku e spada largu ku tabata sali for di boka di esun sintá riba e kabai. I tur e paranan a yena nan barika ku nan karni.
Nota na pia di página
^ Òf: “Aleluya.” Yah ta un forma abreviá di e nòmber Yehova. Wak Apèndiks 1.


text:
Den Haag/Kralendijk- Awe a firma e akuerdo intergubernamental pa idioma papiamentu na Boneiru entre Minister Kajsa Ollongren di Asuntunan Interno i Relashon den Reino (BZK) i Diputado Nina den Heyer di Entidat Públiko Boneiru (OLB). Minister Ollongren a hasi esaki tambe na nòmber di Minister Ingrid van Engelshoven (Enseñansa, Kultura i Siensia), Arie Slob (Enseñansa Básiko i Sekundario) i Sekretario di Estado Raymond Knops di BZK.
Papiamentu ta e idioma original na Boneiru. Pasobra na Boneiru ta papia mas i mas idioma, protekshon di papiamentu ta di gran importansia. E kombersashonnan tokante esaki ku a hiba entre Reino, OLB, Fundashon SPLIKA i Fundashon Akademia Papiamentu, a kondusí na e akuerdo intergubernamental aki.
Tur esnan embolbí di e forma aki ke protehá i promové papiamentu na Boneiru. Pa e generashon di papiadó aktual i den futuro. Pa logra esaki, a papia di diferente ambishon pa entre otro registrá nivel di papiamentu i pa garantisá ku no solamente ta papia e idioma, pero ku hende ku ta kaba skol tambe por lesa i skibi e idioma. Den e akuerdo intergubernamental tambe a palabrá ku e partidonan lo investigá lantamentu di un organisashon konhunto. E organisashon aki mester empeñá pa preservashon i desaroyo mas aleu di e idioma papiamentu, tambe e kultura ku ta mará na e idioma papiamentu. Pa esaki ta buska kontakto tambe ku e paisnan Aruba i Kòrsou, kaminda tambe ta papia papiamentu.
Importante
Minister Ollongren: “Idioma ta importante pa nos tur. E ta yuda hasi nos ken nos ta. Nos idioma tambe ta hasi nos parti di un sierto pais òf un sierto grupo. Papiamentu ta bou di preshon di e otro idiomanan na Boneiru. P’esei e akuerdo aki ta importante. E ta forma un komplemento importante pa legislashon eksistente.”
Diputado Den Heyer: “E idioma papiamentu ta un parti importante di e herensia kultural di Boneiru, pasobra e historia, kultura i identidat riku di Boneiru akiden ta archivá i ta sigui desaroyá mas aleu.
Memorabel
Segun diputado Den Heyer, na Boneiru ta papia vários idioma, pero papiamentu ta sigui e idioma ku ta uni tur grupo di poblashon ku otro. Ta un momentu memorabel den historia di Boneiru.”
Pa perkurá pa ehekushon bèrdadero di tur e ambishonnan efektivamente ta realisá i pa vigilá progreso di esaki, partidonan ta konsultá regularmente. E akuerdo intergubernamental no ta algu riba su mes. Pasobra OLB i e organisashonnan di interes, Fundashon SPLIKA i Fundashon Akademia Papiamentu, tin e deseo pa tambe rekonosé papiamentu bou di e Pakto Oropeo pa idioma regional òf idioma di minor. E Minister tambe ke investigá esaki konhuntamente.


text:
DOS GRAN BALUARTE FARANDULERO A BAI LAGA NOS
WILLEMSTAD – Djamars anochi a drenta e notisia tristu ku e konosido Patrick Janzen a bai laga nos i den oranan di mardugá djarason 9 di yüni 2022, e pianista, kompositor i areglista Eddy Mar a bai sosegá.
Patrick Janzen
Pa lokual ku ta trata e personahe di Patrick Janzen, nos a komprondé ku el a fayesé na un edat di 53 aña na su kas, despues di tabata hospitalisá pa algun dia.
Patrick a bai laga nos na un edat relativamente hóben i durante su trayektoria den farándula, e tabata envolví den diferente aktividat farandulero tantu aki na Kòrsou komo na Ulanda.
Patrick a inisiá ku su negoshi i pone lus i harma stage pa diferente aktividat i seguidamente ela formalisá su aktividatnan ku lantamentu di Ola ku ta nifiká Organisashon pa Lanta Ambiente.
Patrick tabata pone zonido i meks pa diferente agrupashon musikal i un di su éksitonan grandi tabata lantamentu di e Agrupashon Musikal No Game, ku a kosechá hopi popularidat i hasta a konkista e titulo di Rei di Tumba ku Reinir Lijfrock komo kantante na 2006.
Último tempunan aki, Patrick a lanta un grupo musikal di Bachata i tabata tin intenshon tambe pa lanta un grupo di Kòmbèk i formalisá regreso di No Game. Lamentablemente e no por a logra realisá tur su soñonan
Eddy Mar
Pa loke ta trata fayesimentu di Eddy Mar, AMAK por menshoná ku e tabata hopi aktivo tantu komo músiko, pero tambe durante mas ku 10 aña komo dosente di e proyekto di Formashon Musikal den Bario.
Eddy Mar tabata forma parti di diferente agrupashon musikal i esnan ku sigur el a kosecha hopi éksito ku n’e tabata e agrupashonnan musikal Dynamics i BESS ku tabata un agrupashon musikal ku e i defuntu Mr. Babalu tabata dirigí musikalmente.
Eddy Mar durante último tempu ku a pasa tabata sufri di kebrante di salud i den oranan di mardugá di djarason el a bin fayesé.
Direktiva di AMAK ta ekspresá su sentido de pésame na famianan di Patrick Janzen i Eddy Mar. Ku nan alma sosegá na pas.
Direktiva di AMAK